Secuii şi Românii - evoluția unei neînțelegeri! 


Bruno Ştefan 


În centrul țării există două județe care sunt cunoscute pe plan internațional mai mult decât 
România toată. Aceasta nu pentru că sunt cele mai frumoase din punct de vedere turistic, sau cu cele 
mai bogate resurse agricole, miniere şi balneare, ci pentru că au o compoziţie etnică deosebită. E 
vorba de Covasna şi Harghita, judeţe în care trăiesc 581.591 locuitori, dintre care 470.606 s-au declarat 
maghiari la recensământul din ianuarie 1992. Această zonă, cunoscută mai ales cu numele de 
Secuime, a fost permanent în atenţia forurilor internaționale (pentru că acolo trăiesc 30% din totalul 
maghiarilor din țară), precum şi a celor naționale (pentru că acolo trăiesc foarte puțini români: 23% în 
Covasna şi 14% în Harghita). Paradoxul acestei zone este că minoritarii sunt majoritari, iar majoritarii 
sunt minoritari. 

Una din primele constatări referitoare la relațiile dintre români şi secui este că ambele etnii 
depun un efort uriaş pentru scrierea şi rescrierea istoriei lor, pentru construcția şi reconstrucția sinelui 
etnic. În interiorul arcului carpatic istoria cu cât este mai veche cu atât este mai contemporană. 
Disputa asupra primordialităţii (cine au fost primii veniţi: secuii sau românii?) duce inevitabil la 
crearea de mituri şi legende. Apelul la tradiții şi istorie reprezintă de fapt un instrument pentru 
legitimarea accesului la resursele economice, politice şi teritoriale. Acest travaliu istoric şi metaforic 
continuă neîncetat de mai bine de 150 ani, iar construcția identității proprii este însoțită de fiecare 
dată de scrierea istoriei celeilalte etnii. Orice nouă “descoperire” este combătută, atacată, 
minimalizată sau reinterpretată de cealaltă parte în folos propriu; ei îi urmează în contrapartidă o altă 
“descoperire” la fel de importantă. Toate aşezările sunt încărcate de simboluri: cruci, troițe, statui, 
monumente. Tensiunea istorică înlocuieşte dialogul dintre părţi, dialog ce nu se face decât mediat - şi 
atunci cu ajutorul unor elemente străine locului. Fruntaşii celor două etnii tind să proiecteze existența 
conaționalilor lor pe o traiectorie lineară, care să respecte temporalitatea convențională şi să justifice 
evenimentele şi acțiunile curente prin evenimente anterioare de mare semnificație. Biografiile 
indivizilor intervievaţi se construiesc prin evidențierea apartenenţei etnice şi a specificității. În acest 
spațiu etnicitatea limitează foarte mult libertatea de acțiune şi de gândire a actorilor sociali, care sunt 
obligați să parcurgă anumite instanțe de socializare, să achiziționeze anumite tabu-uri culturale, 
prejudecăţi, resentimente, nostalgii, etc. Biografia fiecărui cetățean are un sens istoric, iar ea este 
colorată de piedicile puse de cealaltă nație şi de luptele duse pentru depăşirea acestor piedici. În acest 
sens fiecare istorie personală are o intrigă de coloratură etnică. Fiecare personalitate locală are o viață 
cu caracter prototipal. Orice aspect al culturii şi istoriei este utilizat simbolic sau emblematic cu scopul 
de a crea un sentiment de solidaritate între membrii aceleiaşi etnii şi de distanțare față de membrii 
celeilalte etnii. 

Deşi neînțelegerile dintre cele două nații nu durează decât de 150 ani, istoricii şi politicienii au 
încercat să le împingă cu mult în urmă, mergând până la originea acestor popoare care - datorită 
incertitudinii lor - reprezintă un subiect ce stârneşte vii pasiuni. Variatele ipoteze şi demonstrații 
despre originea şi sosirea lor pe aceste teritorii au fost exploatate de ambele părți aşa cum le dictau 
interesele în anumite momente. 


! Studiul a fost scris în agusut 1998 şi a apărut în cartea “Dimensiunile urii interetnice în Secuime”, Editura BCS, 1998 şi 
2001 


Secuii sunt fie urmaşii unei hoarde hunice care au scăpat cu fuga în urma războiului ce s-a dat 
între fii lui Attila şi care s-au stabilit în munti (în număr de 3000) şi s-au numit apoi zaculi sau siculi, 
fie urmaşi ai bulgarilor înrudiți cu ungurii, fie urmaşi ai avarilor în componenţa cărora au intrat şi 
turci (de unde numele de sziki] sau szekil - ce înseamnă în limba turcă “om nobil”), fie se trag din 
Kazarii orientali, fie sunt descendenţi ai gepizilor ori înrudiți cu pecenegii sau cumanii, fie sunt 
unguri curați?. Atât maghiarii cât şi românii au speculat aceste variante în funcție de conjuncturile 
istorice cărora trebuiau să le facă față. O vreme secuii au fost considerați o națiune distinctă de cea 
maghiară - dovadă apartenenţa lor la Unio Trium Nationum alături de maghiari şi saşi. În ultimul 
secol ei s-au considerat 100% unguri (“noi suntem mai maghiari decât maghiarii”, “noi suntem primii 
dintre maghiari”, “e o absurditate să găseşti diferențe între unguri şi secui. E ca şi cum ai spune că moldovenii 
nu sunt români”), poate pentru a spori numărul acestei minorități ce se simţea amenințată cu dispariția 
în fața unei politici naționaliste promovată de statul român. Cert este că ei au fost colonişti, bine 
organizați milităreşte (pe centurii), de religie catolică, aduşi de regii Ungariei pentru a apăra granița 
de est contra pătrunderii dinspre Moldova a cumanilor, pecenegilor şi tătarilor. Ei s-au aşezat prima 
oară în Mureş, pe valea Nirajului, apoi în zona Odorhei pe la 1150. După izgonirea teutonilor au 
ocupat zona Treiscaune (Covasna de azi), iar în timpul năvălirilor tătare (1241) au fugit spre nord, în 
munții Ciucului şi Giurgeului. Ei au fost organizaţi politic în scaune (de obicei 7, însă numărul lor a 
variat de-a lungul vremii). Scaunul Odorhei a fost de timpuriu scaunul central al secuimii, iar oraşul 
Odorhei - capitala politică a întregului ținut. Ei au avut încă de la sosire o situație privilegiată, fiind 
cetățeni liberi, scutiți de dări şi taxe, fiind stăpânii proprietăţilor pe care s-au aşezat?. 

Românii din zonă sunt fie urmaşii dacilor şi romanilor foarte numeroşi în sud-estul 
Transilvaniei (dovadă existența zecilor de castre romane şi cetăți dacice: Breţcu, Odorhei, Zăbala, 
etc.), fie păstori nomazi de origini variate (macedoneni, iliri, slavi, turci, cumani, latini) rătăciți 
veacuri în şir în Balcani şi urcați în munţii Carpaţi în secolele XIII-XIV de frica numeroaselor migrații 
şi conflicte sud-dunărene, fie pur şi simplu români din Moldova şi Valahia care au trecut în secolele 
XVII-XVIII în Secuime când politica domnilor fanarioți le făcea viața insuportabilă. Cert este că 
prezenţa lor e atestată documentar în regiune în secolul XIII ca participanţi în armata regelui Bela, în 
sec. XIV la Vlăhița, iar în sec. XV la Breţcu - aşezare românească ce avea rolul de a apăra pasul Oituz. 
Vechiul strat valah prezent la sosirea secuilor a fost organizat în obşti şi cnezate, fiind de religie 
ortodoxă şi se ocupa în special cu păstoritul. Este probabil ca o parte din pătura etnică românească 
(dacă ea a existat în sec. XII-XVII) să fi trecut muntii în celelalte provincii (Moldova şi Valahia) în fața 
expansiunii maghiaro-siculice, iar o parte să fi rămas pe loc, iniţial ca cetățeni liberi, reduşi apoi la 
iobăgie pentru că proprietățile agricole şi silvice intraseră în stăpânirea noilor veniți. Decăzută treptat 
sub raport social-politic-economic şi juridic, ea a dispărut aproape din toate localitățile din interiorul 
Secuimii prin asimilare. Dispariţia acestui prim val românesc din Covasna şi Harghita s-a datorat în 
principal slabei organizări administrative şi religioase. Neam de păstori, românii pendulau pe crestele 
Carpaţilor, iar aria transhumanţei se întindea până la Dunăre (în Dobrogea şi Câmpia Română), de 
aceea organizarea localităților lor cădea în sarcina femeilor. Bisericile româneşti, puține şi sărace, 
aveau de făcut față şi expansiunii bisericilor catolice şi reformate, sprijinite de stat. În virtutea 
principiului “Cujus regio, ejus religio” (“Cum este regele, aşa este şi religia”) suveranii - atât 
protestanții cât şi catolicii - se bucurau şi unii şi alții de puterea de a asigura pe baza unei confesiuni 
obligatorii omogenitatea spirituală a celor pe care-i guvernau. Aşa se explică deciziile regilor, 
sinoadelor, dietelor de a interzice construirea bisericilor ortodoxe din materiale durabile, anularea 
privilegiilor celor de confesiune bizantină, expulzarea preoților ortodocşi şi asuprirea comunităților 
de acest rit. Până spre sfârşitul sec. XVIII este exagerat a se vorbi de asuprire națională şi de 
naționalism în acest spaţiu, ci cel mult de o prigoană religioasă. Cum s-a întâmplat până în secolul 
nostru, trecerea românilor la religiile apusene a stins aproape întotdeauna persecuțiile. Disprețul 
bisericilor catolice şi protestante față de ortodoxia răsăriteană (nu numai a românilor, ci şi a sârbilor, 
grecilor, ruşilor, etc.) avea la bază ideea că misionarismul cultural şi civilizator al creştinismului 


> Sabin Opreanu — “Terra Siculorum”, Cluj 1925, G. Popa-Lisseanu — “Originea secuilor si secuizarea românilor”, 
Bucuresti, 1941 
3 Ioan I. Russu — “Românii si secuii”, Bucuresti 1990 


apusean nu putea tolera barbarismul, pasivitatea, incultura şi disprețul față de supuşi al preoților 
bizantini?. 

Pentru a scăpa de opresiunile confesionale şi pentru a beneficia de privilegiile şi drepturile pe 
care le aveau secuii, mulți români au trecut la catolicism sau la reformați, astfel că la recensământul 
persoanelor cu obligaţii militare ordonat la 1614 de principele Gabriel Bethlen, în zona Gheorgheni- 
Ciuc-Casin apar cu atributul de român doar 165 capi de familie (din totalul de 4555), nefiind în toată 
secuimea (8 scaune) mai mult de 500 de familii”. Analizând rezultatele acestei conscripții, cei mai 
numeroşi români apar ca jeleri (nestatornici, nelegați de pământ, proveniți din altă parte, fără 
proprietăți: teren arabil, păduri, casă de piatră), ceea ce înseamnă că ei fie proveneau din Moldova sau 
din zona Braşovului, fie erau din regiune dar erau nestabili datorită ocupaţiei lor: păstoritul 
transhumant. Discutând cu românii din interiorul Secuimii, cu bătrânii satelor, nu am întâlnit pe 
nimeni cu înaintaşi care să urce mai sus de secolul XVIII (doar în localităţile de la marginea Ţării 
Secuilor: Breţcu, Întorsura Buzăului, persistă în memoria colectivă şi în înscrisurile bisericeşti 
amintirea strămoşilor care erau pe aceste locuri când au trecut armatele lui Stefan cel Mare şi Mihai 
Viteazu). Despre existenţa acestei prime pături româneşti în zonă nu a rămas mărturie decât numele 
pur românesc dat unor localități, râuri şi vârfuri de munte. 


Al doilea val al imigrației româneşti în scaunele secuieşti începe odată cu războaiele austro- 
ruso-turce, cu înăsprirea regimurilor fanariote din Principate, precum şi cu o serie de calamități 
(foametea din 1717, ciuma din 1719). Atunci se formează în curbura Carpaţilor o serie de aşezări 
româneşti: Voşlobeni (1677), Bilbor (1720), Livezi-Ciuc (1721), Sărmaş (1728), Subcetate, Bălan, 
Tulgheş, Săcel, Poiana Sărată, Vâlcele, Boroşneul Mic, etcâ. Tot din acest timp sunt atestate în 
majoritatea localităților familii de români. Se pare că cel mai bine primiţi au fost în Treiscaune şi în 
nordul Gheorghenilor, iar cel mai frecvent respinşi în Odorhei (scaun de religie protestantă). Ei s-au 
aşezat la marginea localităților, uneori în număr aşa de mare încât au format colectivități puternice, 
cum a fost cazul în Eliseni, Mereşti, Simoneşti, Crăciunel, Ghimeş-Făget, Frumoasa, Întorsura 
Buzăului, Zagon, Sărata, Vama Buzăului, Mărcuş, Teliu, Dobârlău, Hăghig, Covasna, etc. 


Pătrunderea masivă a românilor în Secuime în sec. XVIII-XIX (după unii cercetători peste 35% 
din localnici erau români”, iar după Lexiconul geografic-statistic al Transilvaniei limba română se 
vorbea în cel puțin 60% din sate) spune ceva semnificativ despre toleranța ungurilor din această zonă. 
Urmărind documentele ce vorbesc despre aşezarea românilor, observăm că în multe localități ei au 
fost aduşi de conții şi grofii secui (Mikes în Treiscaune, Lazar în Ciuc), sau au fost primiţi de familiile 
unor proprietari de pământ şi pădure ca iobagi sau jeleri cu scopul îngrijirii animalelor, specificându- 
se deseori că sunt scutiți de taxe şi impozite statale. Recensământul generalului Buccov din 1760 ne 
arată numărul familiilor de români din teritoriile analizate: 

- în Ciuc - 760 familii 

- în Treiscaune - 1865 familii 

- în Odorhei - 854 familii? 

Timp de 100 de ani de la această conscripție, numărul românilor a crescut spectaculos, 
ajungând la 1869 la 128.033 dintr-un total de 338.633 locuitori!0. Această imigrație de mari proporții 
(au venit atunci şi numeroşi țigani, armeni, evrei) infirmă caracterul închis, conservator, naționalist şi 
xenofob al secuilor din totdeauna. Până în preajma revoluției de la 1848 nu se poate vorbi de 
naționalism şi tensiuni interetnice în zonă. Conflictele care s-au desfăşurat între români şi maghiari 
până la acea dată s-au axat pe ideea de proprietate: românii stăteau pe moşii ungureşti şi nu respectau 
întotdeauna regulile de conviețuire găsite la sosire. Astfel, în 1797 ei au fost alungaţi din Tulgheş iar 


+ Dan Zamfirescu — “Ortodoxie si romano-catolicism in specificul existentei lor istorice”, Bucuresti 1992 

5 Vasile Lechintan — “Românii din scaunele secuieşti la 1614”, in “Angustia” vol. I (1996) 

€ Szăcs Janos — “Despre istoria românilor in scaunele secuieşti ale Gheorghenilor, Ciucului şi Casinului”, Miercurea 
Ciuc 1998 

7 Sabin Opreanu — “Tinutul săcuilor. Contribuţii de geografie umană şi de etnografie”, Cluj 1927 

8 Cei mai importanţi moşieri erau Bethlen Domokos, Apor Lázár, Bornemisza Pál, Ugron Pál, Nemes Antal, Imreh Lázár, 
Toldalagi Laszlo, etc., care ţineau fiecare câteva zeci sau sute de familii de români. 

” loan I. Russu — op. cit. 

10 Nicolae S. Ionescu — “Problema românilor săcuizaţi”, Bucureşti 1944 


3 


casele lor arse pentru că au colaborat cu ceata unui haiduc Vasile cel Mare. La fel, grănicerii din 6 sate 
din Ciucul de Sus atenționau administrația scaunului pe la 1804 despre pericolul instalării românilor 
şi țiganilor în munții Hăşmaşu Mare. 


Începutul conflictelor dintre români şi maghiari în arcul carpatic este legat de evenimentele de 
la 1848-1849, când românii s-au răsculat contra maghiarilor care la rândul lor se revoltaseră contra 
împăratului de la Viena, dând astfel un sprijin Austriei, ajutând-o să înăbuşească rebeliunea 
ungurească. Cum anume s-a întâmplat acest lucru merită explicat, pentru că acțiunile din acele 
vremuri au căpătat de-atunci până în zilele noastre valenţe simbolice din ce în ce mai mari. 

Înconjuraţi din toate părțile de populație românească, secuii au înțeles că trebuie să colaboreze 
cu aceasta pentru dezvoltarea firească a lor. Privilegiați de domnii din Principate (scutiți de taxe, 
liberi să-şi vândă produsele în ambele țări) ei au răspuns cu reciprocitate, permițând românilor săraci, 
ce nu puteau face față birurilor administrației, să se aşeze pe teritoriile lor. Odată ce Carpaţii nu au 
mai reprezentat o graniță sever apărată, au pătruns în Secuime şi numeroase elemente certate cu 
legea (atât români cât şi ţigani): bande de tâlhari care se ascundeau în păduri sau în casele românilor 
şi care atacau populația mai înstărită. Atitudinile acestora, precum şi ale altor români care sfidau prin 
comportamentul lor obiceiurile şi regulile localnicilor, au creat în mintea secuilor anumite clişee în 
legătură cu românii: barbari, hoți, leneşi, mincinoşi, tupeişti. Cronica lui Orban Balazs (“Descrierea 
ținutului secuiesc” în 4 volume, din 1868-1870) abundă de exemple privind ilegalitățile făcute de 
români şi arată cum - pe baza acestora - s-a structurat un anumit comportament vis-ă-vis de români. 

La 1848, profitând de ridicarea iobagilor din restul Transilvaniei împotriva unor inegalităţi 
sociale ce durau de secole, s-au ridicat şi românii din Secuime împotriva celor ce tocmai îi primise pe 
moşiile lor. Acţiunile de distrugere a conacelor nemeşilor unguri, neparticiparea la eforturile celor din 
Treiscaune în frunte cu Gabor Aron de a înlătura trupele austriece, sechestrarea unor revoluționari 
secui în Topliţa, uciderea locuitorilor unguri din unele sate din scaunul Mureş şi multe alte acțiuni de 
acest gen, desfăşurate fie la incitarea unora ce doreau să profite de pe urma unor astfel de agitații, fie 
la îndemnul revoluționarilor români transilvăneni ca o contrareacție la manifestări maghiare similare 
(distrugerea comunei lernut şi uciderea a 20 de români, uciderea în com. Luna a 23 de români la 12 
septembrie 1848, împuşcarea a 21 de români în munții Ciuc între 18 februarie şi 13 aprilie 1849, lăsați 
neîngropaţi) - toate acestea au făcut ca între cele două etnii să se sape o prăpastie de pe urma căreia 
nu a avut de profitat decât armata imperiului habsburgic, care a înfrânt relativ uşor rezistența 
secuiască şi a trupelor generalului Bem??. Astfel, idealurile de independenţă ale ungurilor au fost 
zădărnicite pentru încă multe decenii, învinovăţind pentru acest lucru etnia română. 

Pentru intelectualitatea maghiară din Secuime adevărații beneficiari ai evenimentelor 
paşoptiste au fost românii: iobăgimea a fost desființată, robotele şi zeciuiala au dispărut, jelerii au 
putut să-şi răscumpere servituțile, iar o parte dintre români au fost împropietăriți. Fabricile austriece 
înființate preferau să angajeze români, căci aceştia aveau o mai mare mobilitate, nefiind legați de 
pământ (ex. mina de aramă de la Bălan), prin comparație cu secuii care, datorită cutumelor şi 
modurilor de organizare tradiționale, făceau cu greu față valului de modernizare şi industrializare!?. 
Privilegiată sau adusă doar parțial la nivel de egalitate cu maghiarimea, pătura etnică românească a 
cunoscut până la instaurarea dualismului austro-ungar o perioadă de înflorire: s-au ridicat şcoli, 
biserici, case din piatră, comerțul cu produsele oierilor s-a dezvoltat, apele minerale au îmbogățit 
multe familii de români în Covasna, Borsec, Vâlcele, etc. 

După unirea Moldovei cu Ţara Românească, sub influența curentului latinist al dascălilor 
ardeleni s-a înfiripat ideea Daco-României, care a animat viața culturală românească. Preoţii şi 
cărturarii transilvăneni, munteni şi moldoveni au sprijinit dezvoltarea unor activități culturale în 
zonă, cu specific românesc. În această perioadă de înflorire a burgheziei, elitele celor două comunități 
se aflau în competiție. În pofida antipatiilor lor reciproce (era perioada de glorie a naționalismului în 
toată Europa), comunicarea dintre oamenii simpli îşi urma cursul firesc, dovadă intensele influențe în 
folclorul, modul de alcătuire a caselor, datinile, credinţele şi obiceiurile de tot felul ale ambelor părți. 


11 Szőcs Janos — op. cit. 

12 «Istoria României” vol. IV, Bucuresti 1964 

13 Imreh Istvan — “Viaţa cotidiană la secui (1750-1850), Bucureşti 1982, si “Cutumă şi dispoziţie, autonomie şi 
subordonare la grănicerii secui (1764-1848)”, Cluj 1977 

Enumerând influențele româneşti în secuime, G. Popa-Lisseanu!4 menționa că aceştia din urmă “fin 
posturile, se spovedesc la sărbătorile ortodoxe: Sf. Ilie, Boboteaza, Inălțarea, vin la Bobotează şi iau aghiasmă, 
roagă preotul român să citească la capul bolnavului, socotind că har dumnezeesc au numai preoții români; îi 
cheamă să le binecuvinteze casa, să bată clopotele, au colinde şi irozi cu aceleaşi melodii şi versuri româneşti”, 
etc. Indiscutabil, modul de viață, obiceiurile şi ritualurile, maghiare, modul de organizare a 
instituţiilor secuieşti au reprezentat o atracţie pentru o parte dintre români, al căror stil de viață 
devenea treptat-treptat tot mai diferit de cel existent în regiunile de proveniență. Călătorii străini prin 
Secuime notau deseori despre numeroşi români care preferau să îmbrace portul maghiar, să 
vorbească ungureşte, să se însoare cu persoane din etnia maghiară, dar care rămâneau la confesiunea 
ortodoxă orientală. Orban Balazs, autorul celei mai ample monografii despre aceste ținuturi menționa 
că la 1867 “numărul secuilor de origine orientală (românească) se apropie de 30.000”15. Motivele secuizării 
românilor până la 1867 au ţinut nu de considerente național-şovine, rasiste - secuii fiind în general 
prietenoşi, amabili, ospitalieri - ci mai ales economice: accesul la resurse şi funcții aflate prin tradiție 
în posesie maghiară. 


Adevărata persecuție împotriva românilor începe după instaurarea dualismului austro-ungar, 
când s-a inițiat o acțiune intensivă de deznaționalizare a celorlalte popoare din cadrul imperiului. 
“Dintre acele legiuiri care au dus la genocidul etnic şi cultural al românilor din arcul carpatic ne mărginim să 
menționăm legea minorităților (1868) şi legea Trefort, prin care predarea limbii maghiare devine obligatorie în 
toate şcolile elementare (1879). Apoi legea maghiarizării numelor (1881), legea maghiarizării denumirii 
localităților (1891), legea învățământului (Apponyi), prin care se desființează şcolile confesionale româneşti 
(1909), etc. "16. 

Odată cu înăsprirea regimului, cu alungarea preoților ortodocşi şi a învăţătorilor, o parte 
dintre români au trecut munții, iar o altă parte au acceptat maghiarizarea. “Aşezați printre secui, 
românii săraci, nevoiaşi şi tolaranți în folosul stăpânului, au învățat limba acestuia, au împrumutat obiceiurile 
lui, parte din îmbrăcăminte şi mai târziu, în urma propagandei religioase credința acestuia şi cu încetul au 
devenit secui, ba mai secui decât aceştia, ca să nu-i mai batjocorească nimeni, să nu tragă la îndoială 
sentimentele lor, să nu fie bănuiți de necredință şi astfel să se poată furişa printre stăpânitori, asigurându-şi o 
viață mai bună, mai liniştită, mai omenoasă decât aceea de rob” - scria un ziarist loan Bozdog, analizând 
acele vremuri”. 

Fenomenul deznaționalizării s-a făcut pe mai multe căi: prin biserică, prin şcoală, prin armată, 
prin administraţie, etc. Analiza acestui proces a făcut obiectul unor numeroase studii în prima 
jumătate a acestui secol!8. Marea lor majoritate arată cum, din cauza sărăciei, românii nu mai puteau 
întreține un preot şi apelau la cei reformați sau catolici, cum sate întregi deveneau în totalitate 
ungurești, dar de confesiune orientală (Tomeşti, Ciceu, Şoimeni, Lăzăreşti, Estelnic, Ojdula, Micfalău, 
Dobolii de Jos, Aita Seacă, Bicsad, Belin, Bățanii Mari, etc. “In Ardeal neamul secuiesc nu s-a alăturat 
bisericii ortodoxe, legile ardelene n-au acceptat niciodată aceste confesiuni. Ungurii ortodocşi din Secuime vor fi 
deci români maghiarizați” - scria Paul Balogh, un statistician maghiar), cum prin ademeniri de ordin 
material (catolicii dădeau 5 coroane ortodocşilor care treceau la religia apuseană, de aici şi expresia 
des întâlnită “secui de 5 coroane”), prin presiuni morale, prin persecuții, prin dorința de a accede la 
funcţii înalte (în Aita Seacă românul Bârsan Petre a trebuit să-şi schimbe numele în Berszany Peter 


14 G, Popa-Lisseanu — op. cit. 

15 Orban Balazs — “Descrierea ținutului secuiesc”, Budapesta 1868-1870, în “Angustia” vol. II (1997) 

16 Mircea Sfarlea — “Românii din Sfânta Episcopie a Covasnei şi Harghitei”, Sf. Gheorghe 1995 

17 in Ioan I. Russu — “Românii şi secuii”, București 1990 

18 loan Russu-Sirianu — “Românii de peste Carpaţi”, 1908, G. Popa-Lisseanu — “Secuii şi secuizarea românilor”, 1932, 
“Date privitoare la maghiarizarea românilor” 1937, “Originea secuilor şi secuizarea românilor”, 1937, Sabin 
Opreanu — “Săcuizarea românilor prin religie”, 1927, “Tinutul săcuilor”, 1927, “Terra Siculorum”, 1925, Petre 
Gârboviceanu — “Minoritățile din România”, 1926, Alexe Mănciulescu — “Paradoxa săcuiaseca”, 1927, Octavian 
Dobrota — “Românii săcuizaţi şi regiune săcuizata”, 1940, Nicolae S. Ionescu — “Problema românilor secuizaţi”, 1944, 
Costache Florea — “Secuii din România”, 1939, Nicolae Iorga — “Istoria românilor din Ardeal si Ungaria”, 1915, 
Păclişanu Zenovie — “Politica minoritară a guvernelor ungurești”, 1943, Aurel Nistor — “Problema românească în 
ţinuturile secuizate”, 1939, Teodor Chindea — “Contribuţii la istoria românilor din Giurgeul Ciucului”, 1930, Emil 
Micu — “Din trecutul bisericesc, cultural şi economic al românilor din Secuime”, 1946, revista “Tinuturi săcuizate” 
din 1931-1940, etc. 


pentru a fi numit plutonier), prin dorinţa de a participa la composesorate pentru a avea pământ!s, 
prin şcolarizarea obligatorie în limba maghiară a celor ce voiau să învețe mai multă carte - mulți 
români au trecut la religiile catolică sau protestantă, au acceptat să-şi schimbe numele, să renunțe la 
limba română, îngroşând rândurile secuilor. “Numai bisericuțele sărăcăcioase din margine de sat, 
inscripțiile spălăcite de pe crucile din cimitire şi documentele îngălbenite, resfirate prin diferite arhive mai 
vorbesc despre existența elementului românesc de odinioară, în mase destul de compacte prin Secuime”2. 
Datele statistice analizate în aceste studii arată amploarea procesului de deznaționalizare din această 
perioadă?l. 

Cercetătorii maghiari explică scăderea populației româneşti prin decăderea păstoritului 
transhumant. “După unirea principatelor dunărene în 1859 ia naştere un incandescent naționalism de 
inspirație franceză şi de tip francez, având însă rădăcini balcanice". Pentru stoparea influenţei lui asupra 
românilor din Transilvania, regimul frontierelor a devenit mai sever, comerțul, turismul şi păstoritul 
transhumant decăzând, ceea ce a atras după sine un fenomen de sărăcire a zonei, care a accentuat 
emigrarea atât la români, cât şi la secui. Numai în 1903 au părăsit ţinutul 13.130 locuitori, adică 3,4% 
din populaţie, iar acest an nu a reprezentat un vârf al emigrației. Atunci s-a format în România chiar 
un județ Săcuieni. În căutarea unei vieți mai bune, mulți secui au emigrat în statele Europei 
occidentale sau chiar în cele de pe continentul american, astfel încât la ora actuală - după părerea 
politologului Cziprian Lorand “jumătate din populația maghiară de pe glob are un strămoș secui”. 

Cât anume a fost emigrație şi cât a fost secuizare forțată nu se poate stabili cu exactitate. Cert 
este că la unirea din 1918 în Secuime populația românească era pe cale de dispariție. Ea mai era 
compactă doar în câteva localităţi în care preoții şi învățătorii erau sprijiniți de autoritățile de dincolo 
de munți. În numeroase sate în care elementul etnic românesc era înainte cu jumătate de secol destul 
de puternic şi bine închegat, nu mai era la sfârşitul războiului nici un român. Eforturile naționaliştilor 
maghiari fuseseră încununate de succes, iar unii dintre ei raportau cu mândrie la Budapesta succesul 
obținut. 


Unirea de la 1918 a atras după sine o accentuată ură interetnică. Niciodată până atunci 
disprețul maghiarilor față de români nu căpătase asemenea proporţii. Această tensiune ținea nu 
numai de incapacitatea maghiarilor de a accepta stăpânirea română? (era de neconceput pentru elita 
secuiască să vadă cum posturile cheie din administrația lor - pentru care se pregăteau intensiv la şcoli 
străine - intrau în posesia unor muncitori zilieri, a unor militari de rang inferior, a unor străini care 
conduceau ținutul fără măcar să-i consulte), ci şi de greşelile statului român. Cea mai importantă 
nedreptate era pentru ei nerecunoaşterea statutului de minoritari şi neacceptarea de către guvernanti 
a ideii că România a devenit stat multinațional. 

Eric Hobsbawm observa că “aproape toate noile state construite pe ruinele fostelor imperii erau la fel 
de multinaționale ca şi vechile <închisori ale popoarelor> pe care le înlocuiau. Şi încă e prea puțin spus astfel, 


19 Proprietatea secuiască a fost vreme îndelungată de tip devălmaș, ea nefiind deci proprietate ce putea fi moştenită, ci era 
distribuită anual, în funcţie de necesităţi. Pentru a putea primi pământ şi a intra în composesorate românii trebuiau să aducă 
dovadă de la biserica dominantă în sat. Vezi Istvan Imreh — “Viaţa cotidiană la secui (1750-1850)”, Bucureşti 1982 

% Sabin Opreanu — “Săcuizarea românilor prin religie”, Cluj 1927 

21 Nicolae S. Ionescu prezintă în “Problema românilor săcuizaţi” o astfel de statistica: 


[|1869 |1910 | Procentul | 


în condiţiile în care cele 3 judete: Odorhei, Ciuc si Treiscaune cunoscuse în cei 41 de ani o creştere demografica de 25%, de 
la 338.633 la 416.710 locuitori. Aceste cifre l-au determinat pe Nicolae Iorga să afirme în 1915 “aşa de mult am dat ca 
element uman secuilor, încât azi populatia secuiască este în marea ei majoritate de origine românească”, iar pe Ioan |. 
Russu — mai conciliant: “cantitativ, componenţa românească a secuilor in ansamblu poate fi evaluată la un coeficient de 
25-35%”. 

22 Toth Sandor — “Quo vadis, Românie?”, Timişoara 1990 

23 Sunt nenumarate plângerile lor la Liga Naţiunilor, prin care protestau împotriva nedreptății făcute la Trianon, împotriva 
intrării lor sub ocupația unor barbari şi primitivi. Pentru recâştigarea simpatiei politicienilor occidentali, ungurii au început 
o intensă propagandă prin care încercau istoric să demonstreze legitimitatea lor în Secuime. De atunci datează de fapt acest 
proces de scriere şi rescriere a istoriei, care nu s-a stins nici acum şi care a căpătat proporții europene. (Vezi in acest sens 
lucrarea lui Mihai Stratulat “Revizionism şi neorevizionism maghiar”, Bucuresti 1994) 

fiindcă acestea s-au dovedit mai represive şi mai indiferente față de drepturile diverselor compozante” 24. 
Drepturile colective ale minorităților naționale proclamate la 1 decembrie 1918 la Alba Iulia şi 
prevăzute în tratatele de pace pe care România se obliga să le fixeze ulterior în Constituţie n-au fost 
niciodată recunoscute de politicienii liberali, care au proclamat în 1923 Regatul României stat național 
unitar şi indivizibil. Mai mult, introducând noţiuni ca “libertățile românilor”, “drepturile românilor”, 
ndatoririle românilor”, “români fără deosebire de origine etnică“, Constituţia legitima un 
naționalism xenofob, ce a avut efecte dezastruoase în viața politică a următorilor ani. Stimulat de 
iredentismul din Ungaria, şovinismul românesc la adresa maghiarilor îşi legitima propriile abuzuri şi 
intenții, invocând abuzurile şi intenţiile celuilalt - ambele în defavoarea minorității maghiare din 
România. 

La îndemnul lui Brătianu a început în Secuime o colonizare de mari proporții. Cu disprețul şi 
aroganta cuceritorilor, românii au încercat distrugerea cutumelor, a regulilor pe care se baza de secole 
comunitatea maghiară. Stimulaţi de Iorga, istoricii au început o uriaşă campanie de demonstrare a 
trecutului românesc şi a drepturilor românilor pe aceste teritorii. “Țara Secuilor” atestată aşa în 
documente de câteva sute de ani (Secuime, Székelyföld, Szekelyseg, Terra Siculorum) a devenit dintr- 
o dată “ținut săcuizat” (ignorând chiar etimologia cuvântului, într-adins parcă pentru umilirea 
localnicilor). A fost chiar editată o revistă cu acest titlu “Ținuturi săcuizate” (director Roman Robu) în 
care era proslăvită “armata regală eliberatoare”, în care se demonstrau permanent drepturile 
românilor, iar orice personalitate maghiară era caricaturizată, ridiculizată, minimalizată. (Acest ziar 
este un exemplu al naționalismului primitiv de nuanţă fascistă practicat de autoritățile române). 
Presa centrală întreținea în acelaşi timp o psihoză xenofobă, stigmatizându-i pe străini ca venetici care 
mănâncă pâinea românilor (“vrem România românilor şi numai a românilor”), declarându-i duşmani 
fățişi pe maghiari (“vor să ne răpească Ardealul”) şi pe evrei (“agenți ai complotului internațional 
bolşevic şi francmason”). Instigată permanent “opinia publică românească a fost dintotdeauna şovină, iar 
partidele s-au folosit cu dexteritate de acest lucru în favoarea propriilor scopuri. Dacă se nimerea vreun partid 
sau bărbat de stat dornic să abordeze reglementarea problemei minorităților, opoziția se constituia imediat în 
front unitar împotriva sa, stigmatizându-l drept prieten al maghiarilor, ceea ce în viața publică românească 
însemna aproximativ a te face ortac cu dracul”. 

Pentru a completa tabloul relaţiilor interetnice din perioada interbelică, trebuie să mai spunem 
că Partidul Maghiar avea o orientare clară spre stânga socialistă şi comunistă. Acest fapt se datora fie 
aderării la doctrina lui Otto Bauer care susținea autonomia minorităților naționale sau la cea a lui 
Lenin care mergea până la autodeterminare şi separație, fie ca o reacție la dreapta românească, ce era 
confiscată de un naționalism antimaghiar. Acest fapt cataloga etnia ca trădătoare de țară, iar stânga - 
locul de afluenţă al străinilor. 

Pe acest fundal a început în anii `30 în Secuime o politică de românizare a maghiarilor, sub 
conducerea dr. Anghelescu, ministrul învățământului. Cu un buget extraordinar, acțiunea urmărea să 
descopere pe acei români secuizați şi să-i aducă din nou la românism. În acest sens au fost construite 
zeci de biserici ortodoxe (în sate în care nu era nici un român, iar populația maghiară era obligată să 
ajute la ridicarea lor), iar familiilor suspecte de strămoşi valahi li se promiteau multe avantaje dacă se 
recunoşteau români. Această operațiune, alături de cele prin care se nimiceau treptat şcolile secuieşti 
retrăgându-li-se dreptul la caracter public, precum şi de militarizarea excesivă a zonei şi de 
“congresele” Gărzii de Fier ținute în oraşe unde populația românească era preponderent minoritară şi 
unde se scandau pe străzi lozinci ca “Vrem România fără unguri şi fără jidani” - aveau rolul de a 
umili, de a intimida, de a teroriza etnia maghiară. 


“A 
1 


În astfel de acțiuni trebuie găsite explicațiile pentru evenimentele ce au urmat după dictatul 
de la Viena din august 1940: izgonirea preoților ortodocşi, a profesorilor, a militarilor, dărâmarea sau 
profanarea bisericilor, crimele, devastările instituțiilor româneşti. Stau mărturie numeroase 
documente despre plângerile țăranilor simpli secui făcute “armatei Ungariei eliberatoare” împotriva 
abuzurilor românilor în cei 21 de ani de ocupație. Atrocitățile comise de noile autorități maghiare, 
insultele, injuriile, bătăile, actele de degradare a demnității umane, înfometările, persecuțiile de tot 
felul, maltratările, schingiuirile, violurile, omorurile, măcelurile, deportările şi internările în lagărele 


24 Eric Hobsbawm — “Nations et nationalisme depuis 1780”, Paris 1992 
25 scria Miko Imre, citat din Toth Sandor — “Quo vadis Românie ?”, Timisoara 1990 


7 


de muncă forțată s-au abătut nu numai asupra acelor vaşnici apărători ai naționalismului românesc, 
ci şi asupra femeilor, copiilor şi bătrânilor lipsiți de apărare?6. Nu a existat localitate românească în 
Secuime care să scape de furia Levenţilor?, a jandarmilor, politiştilor, judecătorilor şi militarilor 
unguri. Numai în câteva luni de la ocupaţia maghiară aproape două treimi din români părăsise 
localitățile celor 3 judeţe, numărul celor rămaşi fiind chiar mai mic decât cel existent înainte de 1918. 
Românizării făcute de dr. Anghelescu i-a urmat o maghiarizare a numelor, străzilor, localităților, 
şcolilor, etc. În acelaşi timp a fost pus în aplicare de către statul maghiar un plan de dezvoltare 
regională. Secuii bătrâni povestesc şi astăzi cu încântare despre numeroasele maşini agricole sosite în 
zonă, despre creditele subvenţionate şi despre procesul de modernizare din anii 1940-1944. 


Sosirea trupelor româneşti şi sovietice a fost cu bucurie primită de puținii români rămaşi, care 
au trecut la arestarea fruntaşilor localnici maghiari (pe valea Ghimeşului, la Zăbala, Covasna, Sf. 
Gheorghe, Crasna, etc.). Divizia secuiască de frontieră şi o parte dintre radicalii unguri s-au retras în 
munți. Represaliilor făcute de armata maghiară la Ip şi Trăznea le-au urmat represaliile gărzilor luliu 
Maniu la Aita Seacă şi Aghireş (e drept de proporții mult reduse, dar nu mai puțin odioase: la 
Trăznea au fost 68 de morți şi 200 de răniți români, pe când la Aita Seacă doar 13 maghiari au fost 
executați în curtea şcolii). Pentru stoparea acestor acțiuni a fost reactivată vechea elită a MADOSZ- 
ului - de orientare comunistă. “Având vechi legături cu falanga bolşevică, funciar antinațională, revanşarzii 
unguri au declanşat încă din primele momente programul Kominternului privind caracterul multinațional al 
statului român. Au avut loc chiar şi convertiri spectaculoase ale foştilor naționaliști unguri (horthysti) la 
ideologia comunistă, aceasta din urmă utilizată atunci ca o altă fațetă sau canal de manifestare a 
revizionismului maghiar”?9. 

La îndemnul lor, guvernul sovietic a interzis administrației şi trupelor româneşti - prin 
intermediul comisiei de armistițiu - să mai staționeze în Secuime. Acestea n-au putut reveni decât 
după instalarea guvernului Groza şi după aprobarea “Statutului naționalităților” (legea 630/6 august 
1945) prin care se recunoşteau secuilor drepturile colective: folosirea limbii materne în administrația 
publică, în justiţie, în şcoli, etc. 

Intrată imediat la putere ca principală aliată a PCR, Uniunea Populară Maghiară (reorganizată 
în octombrie 1944 pe structurile MADOSZ-ului) a reuşit să obțină pentru populația maghiară o serie 
de avantaje (în anii aceia era reprimată cu toată rigoarea legii chiar şi o injurie proferată la adresa 
maghiarilor la cârciumă, calificată ca instigare naționalistă), culminând cu schimbarea constituției în 
1952 şi cu reorganizarea administrativă pe criterii regionale, prin care s-a format Regiunea Autonomă 
Maghiară pe o arie de 13.500 km2, în componenţa căreia intrau aproximativ județele Treiscaune, 


26 In cartea “Teroarea horthysto-fascistă în nord-vestul României” coordonată de Mihai Fatu şi Mircea Musat aparută la 
Bucureşti în 1985 există o statistică întocmită de Secretariatul de Stat al Naţionalităţilor referitoare la atrocitățile comise în 
perioada 30 august 1940 — 1 noiembrie 1941: 


[Omoruri [24 [8 | 

|Schingiuiri [69 [24 [i5 
4 
18 


La acestea se adauga: 

1. Schingiuiri în masă: Belin (22), Poiana Sărată (14), Joseni (6), Bicazul Ardelean (7) 

2. Bătăi în masă: Poiana Sărată (31), Zăbala (64), Voşlobeni (61), Gheorgheni (223) 

3. Dărâmări de biserici: Boroşneul Mare, Capeni, Comandău, Zagon, Borsec, Ditrău, Aldea, Biborţeni, Crăciunel, San- 
Martin, Martinis, Comolău, Vârghiş, Mereşti, Ocland, Racosul de Sus, Doboşeni. 

4. Sate româneşti devastate: Covasna (80 case), Ozun, Zăbala, Zagon, Valea Mare, Tulgheş, Frumoasa, Bicazul Ardelean 


27 Organizaţie ce cuprindea tineri până în 21 ani, şcoliţi în spiritul dorinţei de revanșă, al dispreţului faţă de români, care au 
făcut numeroase acţiuni de teroare şi intimidare în Ardealul de nord 

28 Corp expeditionar recrutat din voluntari, care purta numele liderului PNT 

2 Ilie Bădescu şi Dan Dungaciu — “Sociologia si Geopolitica frontierei”, vol. II, Bucuresti 1995 

Odorhei, Ciuc şi Mureş. Indiscutabil aceasta a fost cea mai mare cucerire a minorității maghiare, lucru 
considerat de cercurile politice internaționale ca model ideal de rezolvare definitivă şi totală a 
problemei naționale într-un stat multietnic. 

Ameţiţi de ideea creării “Micii Ungarii” în inima României, secuii nici n-au observat că prețul 
plătit pentru aceasta era dizolvarea formațiunii lor politice - tocmai cea care le obținuse aceste 
drepturi. Purificată anterior prin eliminarea personalităților anticomuniste şi a celor revizioniste, 
înțesată de cei mai înverşunați comunişti, Uniunea Populară Maghiară (MNSz) a acceptat 
autodizolvarea în primăvara anului 1953. 

Pentru o perioadă scurtă de timp (până în 1956), Ungaria a abandonat discursul politic 
revizionist, căci cel puțin pentru secui obținuse toate drepturile cerute din 1919: inscripții ale străzilor, 
instituțiilor, localităților în limba maghiară sau bilingve, acte oficiale în cele două limbi, instruire 
şcolară în limba maternă la toate nivelurile, reprezentanţi în toate posturile cheie din administrație, 
instituții economice, culturale, sociale, etc. 

În toamna anului 1956 secuii au manifestat în semn de solidaritate cu reformiştii de la 
Budapesta. Mai mult, la îndemnurile manifestanților budapestani (care pretindeau retrocedarea 
Transilvaniei) secuii au reînceput persecuția puţinilor români rămaşi în zonă%. Reacţia statului 
(întemnițări, excluderi, concedieri, etc.) a situat pentru multe decenii intelectualitatea maghiară pe 
poziții anticomuniste. La Conferința de partid a RAM din decembrie 1956 Gheorghe Gheorghiu Dej a 
condamnat pentru prima dată în totalitate pe maghiarii din țară ca neloiali față de stat. Pentru 
eliminarea separatismului în multe instituții au fost numiți directori români, iar funcționarea 
diverselor cenacluri literare, case de cultură, formații teatrale a devenit din ce în ce mai dificilă - sub 
diferite pretexte. La îndemnul lui Nicolae Ceauşescu (pe atunci doar membru în biroul politic) şi a 
altor naționaliști din conducerea de partid a început o campanie de stopare a separatismului maghiar, 
care a culminat în martie 1959 cu lichidarea Universităţii Bolyai de la Cluj (prin unificare cu 
Universitatea Victor Babeş) - cea care asigura corpul didactic al şcolilor maghiare şi reprezenta locul 
de formare a intelectualității acestei minorități. 

Efectele lichidării Universităţii maghiare nu au fost imediate, ci s-au văzut mult mai târziu, la 
mulți ani de la instaurarea lui Ceauşescu în fruntea statului’. 

Pentru mulți secui însă, perioada Regiunii Autonome Maghiare a însemnat adevărata “epocă 
de aur”: s-au înființat fabrici şi obiective industriale (la Bălan, Gălăuțaş, Remetea, Vlăhița, Odorhei, 
Tg. Secuiesc, Covasna, etc.), s-au dezvoltat altele mai vechi, în cooperativele meşteşugăreşti au 
pătruns mai mulți oameni, oraşele s-au dezvoltat, au apărut noi cartiere muncitoreşti, gratuitatea 
învățământului a dat multora speranța că cel puţin copiii lor vor trăi mai bine, pe străzi, în instituții se 
putea vorbi limba maghiară fără teama că ar putea păți ceva. 

Pentru românii rămaşi în zonă cunoaşterea limbii maghiare a devenit obligatorie pentru a se 
putea descurca în administraţie şi în viața cotidiană. Unii autori? ca şi unii dintre subiecții 
intervievaţi vorbesc despre permanenta lor amenințare, despre şicanele cărora trebuiau să le facă față, 
despre modul cum li se închidea gura (acuzându-i de naționalism) atunci când cereau anumite 
drepturi, despre concedierile şi acuzele de deviaționism la care erau supuşi românii mai guralivi. 


În 1968, cu ocazia reorganizării administrativ-teritoriale a fost desființată Regiunea Mureş 
Autonomă Maghiară (rebotezată aşa din 1961). Evenimentul a avut loc într-o perioadă în care 
independenţa față de sovietici atrăsese simpatia întregului Occident. Pentru a-i atrage pe maghiari de 
partea sa, Ceauşescu a descins în Secuime promițându-le localnicilor nenumărate avantaje. În anii 
imediat următori s-au înființat majoritatea fabricilor importante în zonă. Atunci au fost declarate 
oraşe Baraolt, Băile Tuşnad, Bălan, Întorsura Buzăului, Vlăhița, Tot atunci s-a început modernizarea 
celor existente. Oraşele au căpătat o altă față. Mai mult de un sfert din casele ce se văd azi prin sate s- 
au construit în anii 60-70. S-au îmbunătățit condiţiile de viață simțitor, iar schimbările erau vizibile 


30 Vezi colectiile ziarelor “Scânteia” şi “România liberă” din octombrie-noiembrie 1956, unde se prezentau crimele din 
Secuime comise împotriva milițienilor şi securiştilor români. 
31 Şcolile preuniversitare s-au redus datorită lipsei de cadre didactice pregătite, iar interesul pentru pregătirea şcolară în 
limba maternă a scăzut vertiginos în condiţiile în care admiterea la facultate se făcea în limba româna (pentru a spori 
şansele admiterii în învăţământul superior, mulţi părinţi maghiari şi-au dat copii la şcoala în limba română). 
32 Mihai Stratulat — “Revizionism si neorevizionism maghiar”, Bucuresti 1994 

pentru că veneau după o perioadă de prelungită criză economică. Pentru desființarea RAM populația 
maghiară a primit o serie de avantaje în schimb: au apărul noi cotidiene şi săptămânale județene, a 
luat naştere o editură de carte în limba maghiară - Kriterion, s-a înființat la Bucureşti un nou 
săptămânal central - Á Hét, televiziunea transmitea de două ori pe săptămână câte două ore o 
emisiune în limba maghiară, iar posturile de radio locale şi din împrejurimi transmiteau zilnic 
programe pentru această etnie. Viaţa culturală s-a diversificat, a devenit mai policromă, iar multe 
personalități şi-au găsit uşor cadrul de afirmare. Dezbaterile intelectuale, casele de cultură, cenaclurile 
studenţeşti, călătoriile în străinătate - toate acestea (alături de multe alte succese nemenționalte) au 
conturat în mentalitatea secuilor imaginea unei perioade idilice. 

În acelaşi timp populaţia română a beneficiat şi ea din plin de avantajele deschiderii. Prin 
înființarea unor noi puncte de lucru au fost stimulaţi şi alți români să vină în regiune. Comunitățile 
româneşti au sporit într-un mod accelerat. S-au construit numeroase şcoli, bisericile au fost protejate, 
locuinţele se primeau relativ uşor, iar contactele cu românii de pe alte meleaguri erau frecvente prin 
amploarea pe care o căpătase turismul în zonă şi prin numeroasele festivaluri naționale la care erau 
stimulați să participe. Secuimea s-a deschis atunci spre România aşa cum nu se deschisese niciodată. 
Perioada anilor 1965-1975 a întărit multor localnici ideea că dezvoltarea economică este calea cea mai 
eficientă de rezolvare a diferendelor etnice. Statistic, atunci au avut loc cele mai multe căsătorii mixte. 
Ungaria nu mai reprezenta o atracție; doar sentimental se mai simțeau legaţi de ea. România oferea 
însă mult mai multe oportunități de dezvoltare, iar cele două ţări “vecine şi surori” păreau a-şi fi dat 
mâna, înțelegând să colaboreze pentru dezvoltarea minorității maghiare. 

Dincolo de această imagine idilică, se desfăşura un proces de modificare a compoziţiei etnice a 
localităților. Ţinta regimului viza în special centrele spirituale de prestigiu (Cluj, Ig. Mureş, Oradea, 
etc.). Prin anexarea la oraş a unor sate româneşti învecinate (în timp ce cele maghiare tot învecinate 
nu erau anexate), prin imigrarea masivă din alte provincii (Moldova, Oltenia) ca urmare a 
industrializării intensive, oraşele căpătau un specific românesc. Procesul a avut în Secuime 
dimensiuni mai reduse; oricum însă, numărul românilor a început să crească vizibil nu numai în 
unitățile economice nou înființate, ci mai ales în administraţie. Pentru stabilirea în zonă, românilor li 
se asigurau prompt locuinţă şi bani lichizi ca indemnizație de instalare (30.000 lei net), în condițiile în 
care localnicii aşteptau vreme îndelungată repartizarea unei locuințe, iar cei din satele secuieşti făceau 
naveta zilnic pe distanţe de zeci de km fără speranța obținerii aprobării stabilirii în oraşele învecinate. 
Colonizarea oraşelor a fost însoțită de o vizibilă transformare a structurii acestora, stricându-se 
echilibrul homeostatic, cu scopul distrugerii funcțiilor istorice, sociale, culturale pe care le 
îndeplineau (atunci s-au construit celebrele “piețe ale aplauzelor”, ce aveau rolul de a înlătura vechile 
centre secuieşti cu unele româneşti). 

Acestui proces i-a urmat o modificare a structurii învățământului preuniversitar. Licee cu 
tradiţii de câteva sute de ani (Marton Áron din Miercurea Ciuc, Nagy Mozâs din Tg. Secuiesc, etc.), în 
care până atunci s-a predat numai în limba maghiară au devenit treptat-treptat, prin specializare, licee 
cu profil românesc (în limba română se înființau clase de electronică, de telecomunicații, etc, pe când 
în limba maghiară clase de panificație, zootehnie, pielărie - fapt ce-i muta pe elevii maghiari silitori 
spre secțiile româneşti). 

Observate de numeroşi cetățeni străini, relatate de posturile de radio româneşti şi maghiare 
din Occident (Europa Liberă, BBC, Vocea Americii, etc.), toate aceste dovezi ale accentuării 
naționalismului românesc i-au determinat pe conducătorii Ungariei să ia atitudine în mod public 
pentru sprijinirea minorității maghiare. In diverse interviuri, în congrese şi reuniuni internaționale, 
János Kâdar (omologul ungar al lui Ceauşescu) a criticat politica naționalistă a autorităților române. 
Stimulați de aceste declarații şi de emigrația ungară, o serie de intelectuali maghiari din țară au 
dezvăluit opiniei publice occidentale situația minorităților din România%. 

Criticarea naționalismului a dus însă la accentuarea lui, politicienii şi istoricii români 
prezentând - în frunte cu Ceauşescu - aceste acuze drept calomnii ale iredentiştilor maghiari care 
“vor să ciopârțească trupul țării”. “Această contrapropagandă a degenerat treptat într-o defăimare generală a 


33 In 1977 apărea la Paris “Darea de seamă asupra Transilvaniei”; ei i-a urmat scrisoarea deschisă adresată conducerii 
PCR de Kirâly Karoly, apoi cea a lui Takâcs Lajos din februarie 1978. Din 1980, valurile stârnite de arestarea redactorilor 
revistei “Contrapuncte” - Szőcs Geza, sotii Tóth, Ara Kovacs Attila — au impus în atenţia opiniei publice internaţionale 
problema maghiarilor din România. 


10 


maghiarilor, stârnind în cercuri româneşti tot mai largi ura față de maghiari, despre care se credea că era de- 
acum aproape stinsă... Ca excitant exterior, critica occidentală la adresa naționalismului românesc n-a făcut 
decât să genereze reflexul instigării în gura mare, ceea ce nu fusese până atunci o caracteristică a acestei practici 
şi care — de atunci încoace — a contribuit drept completare de rău augur la agravarea continuă a procesului. "34 

La ordin, din obedienţă, oportunism, comoditate, modă, superficialitate sau naivitate, o serie 
de istorici s-au apucat să rescrie trecutul Transilvaniei, pe care-l prezentau din perspectivă 
preponderent românească şi în care rolul maghiarilor era exclusiv negativ: hoarde barbare de huni, 
grofi şi nemeşi exploatatori, honvezii lui Kossuth care ucideau români nevinovați, fasciştii lui Horthy 
ahtiați de revanşă - pe scurt, un neam care i-a persecutat pe români, i-a omorât, i-a torturat (“au 
împuşcat, au spânzurat oameni, i-au mutilat, le-au scos intestinele, au incendiat case şi biserici, au spintecat 
femei gravide scoțându-le pruncul din pântece cu baioneta, au înfipt prunci de țâță în vârful baionetelor 3). 
Şcolarii maghiari - majoritari în Secuime - erau obligaţi să înveţe pentru examene că ei sunt urmaşii 
unor criminali şi barbari, descendenți ai unui popor născut să fie fascist. 

În volume de câteva sute de mii de exemplare au fost aruncate pe piață “operele” unor poeți, 
scriitori, ziarişti, sociologi care instigau la ură împotriva maghiarilor, care demonstrau superioritatea 
românilor - toate acestea cu scopul de a sugera un iminent pericol (atentarea la integritatea 
teritorială), pentru a îndrepta nemulțumirile populației în altă direcție. Devenită tap ispăşitor pentru 
dezastrul țării, maghiarimea era acuzată de neloialitate față de stat şi suspectă de iredentism. Ca 
urmare, ea a “beneficiat” de atenţia specială organelor de miliție şi securitate care au creat o atmosferă 
de teroare, frică, suspiciune, neîncredere în Secuime, prin desele şi prelungitele interogatorii, prin 
confiscarea cărților, revistelor, discurilor din Ungaria, prin “prelucrarea” profesorilor, inginerilor, 
prin şantajele făcute pentru a “colabora” turnându-şi colegii şi prietenii, etc. Devenea suspect orice 
maghiar care cânta la petreceri cântece populare maghiare. În restaurantele din Harghita era 
obligatorie muzica românească (cel puțin 2/3 din repertoriu) chiar şi la sărbătorile familiale (nunti, 
botezuri, aniversări, etc.). 

Provocarea din Sfântu Gheorghe% a accentuat si mai puternic opresiunea naționalistă. În 
scopul dispersării intelectualilor maghiari s-a alcătuit un sistem de repartiție a posturilor prin care 
maghiarii erau trimişi după terminarea facultăților în Deltă, în Bărăgan sau în Moldova, iar sute de 
români erau încadraţi obligatoriu în localitățile din arcul carpatic. În acelaşi timp, vechea garnitură a 
securității (care cel puţin ştia limba localnicilor) a fost înlocuită cu o serie de securişti recrutați pe 
criteriul maghiarofobiei. O parte dintre bisericile ungureşti au fost închise pentru că institutele 
teologice catolice si protestante au fost obligate să-şi reducă drastic numărul de studenți. Poliţiştii 
aveau ordin să sancționeze sever orice depăşire a vitezei autoturismelor, orice abatere nesemnificativă 
de la norme cu amenzi usturătoare sau privare de libertate. Orice secui poate menţiona numeroase 
cazuri în care a fost umilit, batjocorit, lovit în amorul propriu de reprezentanții naționalismului 
românesc. Vorbind despre anii '80 unii unguri din Covasna şi Harghita apreciau că atmosfera era 
tipică unei stări de asediu: “trebuia să rezistăm unor demonstraţii de forță. Dacă răspundeam, riscam să fim 
detaşaţi în vreun sat din Bărăgan, fără gară, fără curent electric, sau plin de țigani. Ceauşescu voia cu orice preț 
dispariția noastră. Pentru asta a stimulat emigrarea în Ungaria” (profesor maghiar din Miercurea Ciuc). 

E aproape imposibil de cuantificat efectele xenofobiei practicate de stat. Nu se cunoaşte poate 
nici azi numărul celor ce au emigrat în Ungaria sau în alte țări. Au existat însă refugieri în masă în 
patria-mamă (cum a fost cazul celor mai bine de 1000 de turişti din Harghita care în vara anului 1986 
nu s-au mai întors din excursia din Ungaria). Nu se cunoaşte cu exactitate nici numărul celor care, 
pentru a ocupa un post important, au acceptat românizarea numelor lor. Dar aceste fenomene au 
existat, căci după căderea lui Ceauşescu mulți şi-au remaghiarizat numele. După 1990 ziarele au dat 
publicităţii hotărârile secrete ale oficialităților de disipare a elementului maghiar din cele două județe, 
de omogenizare prin orice mijloace: asimilare forțată, expulzare, prin aducerea unor noi contingente 


34 Toth Sandor — op. cit. pag. 69 

35 Asemenea citate se găsesc în manualele de “Istorie a României” de clasa a XII-a şi în “Teroarea horthysto-fascistă în 
nord-vestul României” 

36 In 1984 a explodat statuia lui Mihai Viteazu din Sfântu Gheorghe, ucigând un copil român care se juca în preajmă. 
Autorii atentatului au rămas neidentificaţi. Maghiarii spun că a fost o provocare a autorităților române (singurele ce puteau 
deţine explozibil în ţară). Românii consideră autori pe iredentiştii maghiari care şi-ar fi procurat uşor dinamită, căci traficul 
la frontieră luase proporţii uriaşe. 

de români. În pofida constituţiei şi legilor țării, regimul comunist a căutat prin orice mijloace să 
lichideze în ritm accelerat specificul maghiar al zonei. 

Că românii din Secuime au fost fericiți sub Ceauşescu e exagerat a spune. Ca peste tot şi acolo 
se asculta Europa Liberă, se aştepta căderea lui. Iniţial favorizați - la venirea în regiune primeau casă, 
bani, funcții importante din care decurgeau şi alte avantaje - cei nou sosiți simțeau răceala cu care 
erau primiţi şi nu reuşeau să se integreze uşor în colectivitate. Când naționalismul de stat s-a 
accentuat, orice nou venit era suspect a fi colaborator sau angajat al Securităţii, de aceea era ocolit sau 
chiar respins de la întâlnirile maghiarilor, iar discuţiile politice erau evitate în prezenţa lor. Chiar 
când relațiile dintre români şi maghiari erau de simpatie, bună înțelegere, respect, sau - mai mult - de 
rudenie, atunci când maghiarii abordau doleanţele minorităţilor, românii nu îndrăzneau să se 
solidarizeze cu ei. Căsătoriile mixte intrau în criză datorită pozițiilor radicale ale părinţilor în 
problema națională. Doar gradul ridicat de cultură al rudelor putea salva astfel de căsnicii. Impactul 
politicii naționaliste asupra căsătoriilor mixte este confirmat şi de declaraţiile unui judecător din 
regiune: “E drept că în epoca Ceauşescu numărul divorțurilor unor astfel de cupluri era mic, dar statul era 
atunci împotriva divorțurilor în toată țara, nu numai aici. După ce a picat regimul, primii care s-au despărțit 
au fost cei proveniți din etnii diferite, dovadă că ceva funcționa prost de mai multă vreme. A fost prea mare 
numărul căsătoriilor mixte desfăcute în anii 1990-1992 ca să nu vedem că escaladarea urii a cuprins până şi 
sferele cele mai intime ale relaţiilor interetnice. Maghiarii se temeau să-şi introducă securişti în familie, căci 
comunitatea îi respingea apoi, iar românii se temeau să nu fie acuzați de anticomunism, căci a fi prieten cu 
ungurii însemna atunci a fi împotriva regimului, deci a fi împotriva comunismului”. 

La propaganda instigatoare n-au rămas imune nici colectivitățile celor două etnii care trăiau 
de multă vreme pe aceleaşi pământuri. Deşi erau colegi şi vecini, localnicii români din Covasna, 
Zagon, Zăbala, Breţcu erau uşor de alarmat cu sperietoarea Ungariei iredentiste, iar cei maghiari 
trăiau permanent cu teama strămutării. Intenţia autorităților de a trimite 5000 de unguri din Vlăhița 
să lucreze în Giurgiu, iar de-acolo să aducă alți 5000 de români a creat pentru mulți sentimentul 
nesiguranței. Umbra amenințătoare a securității şi a partidului a panicat Secuimea mai mult decât alte 
regiuni ale țării, căci intenția de purificare etnică era proclamată ca țel politic chiar în documentele de 
partid, iar în fruntea inspectoratelor județene, a primăriilor, a miliției şi securităţii, a liceelor şi 
şcolilor, a unităților economice fusese numiți cei mai înverşunaţi naționaliști din Vechiul Regat. 


Nu se poate explica altfel explozia de violenţă ce a cuprins regiunea imediat după căderea lui 
Ceauşescu. În primele zile ale schimbării regimului au fost distruse total sau parțial 38 de secţii ale 
miliției şi securităţii, 200 de locuinţe ale cadrelor lor devastate, peste 100 de ofițeri şi subofițeri 
maltratați şi 7 omorâți (4 români şi 3 secui).Y. 

Această furie s-a răsfrânt apoi şi asupra directorilor şi cadrelor didactice suspecte de 
colaboraționism şi asupra preoților bănuiți a avea epoleţi sub sutană. Asupra acestora - tratați acum 
ca venetici tocmai de secuii pe care mai înainte ei i-au tratat ca venetici pe aceste pământuri - s-a 
început o acțiune de intimidare, amenințare, de eliminare din funcții, de alungare din localități 
(“trebuia să vadă şi ei cum ne-am simțit noi ca minoritari sub conducerea lor” - declara un maghiar 
participant la evenimentele de atunci). În febra răzbunărilor au intrat până şi copiii, care au refuzat să 
se mai joace împreună şi s-au luat la bătaie în curtea şcolilor. 

De teamă sau dornici să revină în judeţele lor de proveniență după un exil impus de statul 
comunist, aprape 4000 de români au plecat din cele două judeţe în primul an de după revoluție. Acest 
exod a fost interpretat de politicienii noii puteri ca “purificare etnică“, iar periodic emigrările din 
zonă tulburau viața politică şi presa dâmboviţeană, în ciuda datelor statistice care demonstrau că cele 
două judeţe se situau mult sub media emigrărilor pe țară.38 


31 Conform “Raportului Comisiei Parlamentare de audiere a persoanelor care, după 22 decembrie 1989, au fost 
nevoiţi să-şi părăsească locul de muncă şi domiciliul din judeţele Covasna şi Harghita”, Bucureşti 1991 


38 Analizând ratele de emigrare (la mia de locuitori), observăm că judetul Covasna formează o grupă de similitudine cu 
Harghita, Bihor, Satu-Mare si Maramures: 

Pentru români a existat indiscutabil o teroare a anilor '90. Aproape toți cei intervievaţi au fost 
marcați de evenimentele de atunci. Nu puțini au fost cei care au declarat că au primit scrisori sau 
telefoane de amenințare, că dormeau cu toporul la uşă, că s-au ascuns prin vecini sau în alte județe de 
spaimă, că uşile lor erau însemnate (ceea ce ducea imediat la devastare), că au fost umiliți în public, că 
deseori li se spunea că vor păţi ca securiştii Coman şi Agache, cărora li s-au spintecat trupurile, li s-au 
scos ochii şi au fost omorâți în chinuri în zilele din decembrie 1989. 

Naționalismul românesc reactivase deci naționalismul maghiar, care se manifesta la cote pe 
care observatori atenţi le-au bănuit încă înaintea căderii lui Ceauşescu (Radio Europa Liberă, Vocea 
Americii). Ideea propusă de Katona Ádam de înființare a Republicii Secuieşti, prin declararea 
independenţei față de statul român, înfierbântase mințile unor localnici, care au trecut la distrugerea a 
tot ceea ce era semnificativ românesc. Doar în urma declarațiilor televizate ale lui Domokos Géza 
(moderatul aflat în fruntea UDMR, recunoscut ca lider al maghiarilor din România încă înainte de 
1989) acțiunile separatiste au scăzut din intensitate, iar conflictele stradale s-au mutat în cadre 
instituționalizate (CFSN, CPUN). 


Reorganizată şi ea cu sprijinul poliției, securității şi al guvernului provizoriu în cadrul Vetrei 
Româneşti, pătura etnică românească locală a fost reprezentată tot de acei naționaliști cu epoleți care 
au reluat o serie de clişee şi prejudecăţi pe care le-au răspândit în toată țara: 

1. “În Covasna şi Harghita ungurii au trăit mai bine decât românii din restul țării. Acolo nu se 
stătea la coadă la mâncare”. Acest adevăr (lui Ceauşescu i-a fost teamă de o revoltă maghiară şi 
de aceea a făcut unele concesii alimentare) ascunde însă multe neadevăruri referitoare la 
persecuția etniei ungare. 

2. “Poporul român este blând şi tolerant”. Această autosuficiență crează o falsă dihotomie (românul 
e bun - ungurul e rău) şi ascunde o intoleranţă a statului, punându-se astfel semnul egalității între 
statul român şi popor. 

3. “Securitatea a ținut cu poporul şi a apărat interesul național împotriva unor agenți ai serviciilor 
secrete maghiare (Tokes, Geza, Király, etc.)”. Această afirmație absolvă poliţia politică de funcția ei 
represivă şi-i crează o falsă aură de salvatoare a naţiunii. 

4. “Ungurii şi evreii au adus comunismul în țară; din cauza lor am avut de suferit”. Acest adevăr 
parțial este menit să ascundă faptul că nomenclatura de partid a ultimilor ani era în totalitate 
românească. În plus, conştiinţa politică a maghiarilor s-a văzut în 1956, elementele comuniste 
ungare fiind apreciate de comunitatea lor la fel de puțin ca cele româneşti. A 

5. “Ungurii n-au avut niciodată parte de democraţie, de aceea nici nu ştiu să se poarte. În plus, 
istoria nu le-a dat niciodată dreptate, pe când istoria românilor e o înlănțuire de succese”. 
Demonstrarea superiorității românilor şi a inferiorității maghiarilor e făcută cu scopul de a 
legitima pretenţiile şi privilegiile elitei româneşti şi de a ascunde decalajul de simpatie defavorabil 
românilor pe plan internațional. 

6. “Secuii sunt diferiți de maghiari, iar maghiarii de unguri”. Această diversiune (echivalentă cu cea 
rusească din Basarabia “moldovenii nu sunt români”) e aruncată în public cu scopul de a dezbina 
o etnie cu tradiții politice monolitice, pentru a o putea controla mai uşor, ignorând adevărul că 
apartenenţa la o nație e un act de voinţă al fiecărei persoane. 

7. “Pe vremea comunismului toți am dus-o rău, iar pretențiile ungurilor sunt exagerate”. Prejudecata 
aceasta are rolul de a ascunde necesitatea reparațiilor morale şi materiale în urma abuzurilor 
făcute de naționaliștii români (persecuții şcolare, religioase, etnice, etc.) cu scopul de a distruge 
specificul minorităților naționale. În urma comunismului nu a fost afectat fondul etnic românesc, 
pe când cel al minorităților a fost supus unei politici de distrugere (din 1,5 milioane de evrei şi 
germani au mai rămas doar câteva zeci de mii, în urma arestării lor, a vânzării lor - ca vitele sau ca 


1990 1991 1992 1993 1994 1995 1996 


Rata modic a plecăriler pe fară 


Judetul cu cea mai ridicata rată 61,3 Vaslui 20,0 Vaslui 19,2 Vaslui 14,6 16,3 Olt 19,8 Vaslui 17,9 
Botosani Bucuresti 

sclavii - în Israel şi Germania, iar etnia maghiară, care trebuia să ajungă printr-o creştere 
demografică naturală la aproape 2,5 milioane membri, are acum cu puţin peste 1,6 milioane). 
“Prioritare sunt acum problemele economice”. Această idee elimină din discuţie problema 
națională, ignorând faptul că nu se poate construi o democraţie fără abordarea doleanțelor 
minorităţilor. În plus, ea impune secuilor din cele 2 judeţe în care sunt majoritari să-şi discute 
problemele economice cu românii la nivel de egalitate, ignorând principiul numerus clasus. 

“Pe vremea lui Ceauşescu era ordine în țară“. Acest apel la ordine e făcut cu scopul legitimării 
revenirii în fruntea instituțiilor opresoare a acelor elemente care au terorizat populația (în acest 
sens colonelul Coman din Odorhei a devenit poate cel mai mare erou român local, deşi a fost 
omorât atunci când a fost prins încercând anumite acțiuni diversioniste la revoluție). 


10.“Secuii au început un proces brutal de purificare etnică“ Această idee ascunde anumite adevăruri 


11. 


12. 


13. 


care nu au substrat separatist: 


a. falimentul fabricilor din zonă se înscrie în procesul general de falimentare a industriei 
româneşti, iar angajații disponibilizați se văd nevoiți să se întoarcă în localitățile de 
proveniență (secuii la sate, iar românii - peste Carpați, unde au avut pământ). În plus, cele 
mai multe fabrici au fost conduse de români, nu de secui. 

b. refacerea sistemului şcolar minoritar impune popularea şcolilor cu profesori maghiari; cei 
români - abuziv instalați, în pofida legii 6/1969 care spunea că profesorul care nu cunoaște 
limba de predare a şcolii (clasei, secției) nu are dreptul să predea în acea şcoală - au fost 
nevoiți să-şi găsească de lucru în şcoli cu specific românesc, mai numeroase în afara arcului 
carpatic şi mai apropiate de locurile lor natale. 

c. teama accesului la dosarele fostei securități i-a făcut pe unii colaboratori să părăsească 
zona. 

d. era împotriva spiritului democratic să rămână în funcții de conducere aceiaşi secretari de 
partid, milițieni şi securişti fideli vechiului regim, de aceea schimbarea lor (chiar dacă tot cu 
unii români) era imperios necesară. 

“Românii din Covasna şi Harghita trebuie ajutaţi, altfel vor dispare de pe aceste meleaguri, iar 
ungurii vor declara autonomie”. Această idee care face apel la emotivitatea românilor regățeni 
solicită de fapt donarea unor ajutoare tocmai acelei elite româneşti care s-a dovedit mai înainte 
incapabilă să conducă şi care - rămasă acum şomeră - cerşeşte privilegii. Ea trădează o lipsă de 
coeziune, o incapacitate de a acționa unitar pe plan politic şi administrativ pentru obținerea 
anumitor drepturi (semnificativ este şi faptul că îmbunătăţirea situației şcolare a elevilor români 
- care este poate cea mai importantă problemă românească nerezolvată - este printre ultimele 
solicitări). 

“Maghiarii falimentează fabricile româneşti pentru a le cumpăra apoi sub prețul lor real şi fără 
angajații români”. Acest proces este generalizat în România, iar dacă este adevărat, este o ruşine 
pentru români că nu ştiu să le conducă şi, în acelaşi timp, este bine că se găseşte cineva să le 
cumpere. Din constatările pe teren, am întâlnit însă cazuri în care unitățile economice maghiare 
angajau români (în special la desfacerea produselor) pentru a-şi facilita comerțul cu provinciile 
româneşti învecinate. 

“Pe teritoriul României limba oficială este limba română; de aceea pretențiile lingvistice ale 
UDMR sunt un abuz”. Această idee e contrară tuturor reglementărilor internaționale privind 
drepturile minorităților pe care România s-a obligat să le respecte: Declaraţia drepturilor 
persoanelor aparținând minorităților naționale sau etnice, religioase şi lingvistice a Adunării 
Generale a ONU din 1992, art. 2.1.: “Persoanele aparținând minorităților naționale sau etnice, religioase 
şi lingvistice au dreptul să se bucure de propria cultură, să profeseze şi să practice propria lor religie, să 
utilizeze limba proprie, în particular sau în public, în mod liber şi fără obstacole sau orice altă formă de 
discriminare”; Conferinţa pentru dimensiunea umană a CSCE de la Copenhaga din 1990, art. 32.1.: 
“Minoritățile naționale au dreptul să folosească limba lor maternă atât în particular, cât şi în public”, art. 
32.5.: “Minoritățile naționale au dreptul să difuzeze , să aibă acces la şi să schimbe informații în limba lor 
maternă“; Adunarea Parlamentară a Consiliului Europei din 1993, art. 7.3.: “În regiunile în care 
locuieşte un număr considerabil de persoane aparținând unei minorități naționale, acestea au dreptul de a 


5 In octombrie 1997 în judetul Harghita 38% din cadrele de conducere erau de origine româna — conform “Situaţiei 
statistice” prezentată de prefectura judeţului, în condiţiile în care ponderea românilor este de 14%. 

folosi limba maternă în contactele lor cu autoritățile administrative şi în dezbaterile în fața instanțelor 
judecătoreşti şi a autorităților legale”; art. 7.4.: “În regiunile în care locuieşte un număr considerabil de 
persoane aparținând unei minorități naționale, aceste persoane au dreptul de a reda în limba lor nume 
locale, semne, inscripții şi alte informaţii vizibile pentru public. Aceasta nu privează autoritățile de dreptul 
lor de a reda informațiile mai sus menționate în limba sau limbile oficiale ale statului”; art. 8.1.: “Orice 
persoană aparținând unei minorități naționale are dreptul de a învăța limba sa maternă şi de a fi instruită 
în limba sa maternă la un număr corespunzător de şcoli şi instituții de stat pentru educație şi pregătire 
plasate în conformitate cu distribuția geografică a minorității "40. 

14. “Ungaria investeşte în Secuime bani în fabrici, fundaţii, asociaţii, etc. pentru a le transforma în 
centre de spionaj, în contra intereselor țării”. Această diversiune se menţine deşi SRI - destul de 
activ în zonă - nu a descoperit până acum spioni unguri. Ea este de asemenea împotriva 
recomandărilor europene care spun (în R1201 art. 10) că “orice persoană aparținând minorității 
naționale, respectând cum se cuvine integritatea teritorială a statului, are dreptul la contacte libere şi 
neîngrădite cu cetățenii altei țări cu care această minoritate are în comun trăsături etnice, religioase sau 
lingvistice sau o identitate culturală“. Dornici de investiţii străine, românii din Secuime șI din țară 
sunt împotriva celor din Ungaria întrucât nu ei sunt numiți să le administreze (conform 
proverbului “vulpea care nu ajunge la struguri spune că sunt acri”). 

15. “Partidele pe criterii etnice trebuie desființate”. În realitate UDMR nu este partid ci formaţiune 
politică, desfăşurând şi activități educaţionale, culturale, sociale, având un comportament 
defensiv, de autoprotecţie şi nu unul agresiv (nu vizează cucerirea puterii politice în stat). 
Această idee denotă însă un naționalism exclusivist, ce nu-i poate suporta în realitate pe maghiari 
pentru că sunt uniți şi luptă organizat pentru interesele lor. Atacarea UDMR din această 
perspectivă reprezintă atacarea minorității maghiare. 


Există de bună-seamă multe asemenea prejudecăţi lansate de pe pozițiile unui naționalism 
xenofob, incapabil să-l accepte lângă el pe un altul diferit în ce priveşte etnia, limba, religia, cultura. 

Indiscutabil şi etnia maghiară lansează şi întreține la rândul ei câteva clişee care structurează 
anumite comportamente, creând o aroganță, mândrie şi infatuare puţin propice unui dialog firesc. Cel 
mai important clişeu este cel al superiorității maghiare. Aceasta crează o suficiență şi un dispreț față 
de români - consideraţi inferiori. De sorginte medievală, această idee este inoculată (de către preoții şi 
cărturarii maghiari) fiecărui membru al etniei ca adevăr indiscutabil. De aceea orice apropiere între 
membri celor două nații se opreşte până la un punct în care balanța mai înclină în favoarea 
maghiarilor. O apropiere mai intimă reprezintă o trădare a nației, o deteriorare sau chiar o spurcare a 
eit, 

Din această pretinsă superioritate derivă o serie de aprecieri negative la adresa românilor: 

1. biserica răsăriteană e una primitivă, barbară, pasivă, specifică unui popor incult 

2. românii sunt “valahi împutiti”, iar xenofobia lor e expresia unui mitocănism şi unei 
ignorante înnăscute 

3. românii sunt leneşi, parşivi, hoti, mincinoşi şi superficiali. 

Din complexul de superioritate derivă datoria de a civiliza şi culturaliza pe locuitorii din 
preajma lor. Această “datorie” cuprinde în ea un anumit drept de a dispune de populația românească 
(tratată ca o masă amorfă ce poate fi modelată şi cizelată conform tiparelor ungare). 

Datoria civilizatoare reclamă drepturi teritoriale, justificate istoric. În acest sens, după 1918 au 
apărut multe lucări de istorie care abordau tema revendicărilor teritoriale de la statul român. Visul 
Ungariei Mari este inoculat oricărui maghiar din primii ani de şcoală. 

Aceste stereotipuri cu caracter general maghiar sut însoţite de o serie de clişee mentale 
specifice secuilor: 

1. “Secuii au fost primii veniți aici”. Acest fapt, contestat de istoricii români (e drept, cu argumente 
slabe, mai mult cu ipoteze şi speculații decât cu documente) pretinde drepturi în plus față de 
români - tratați ca venetici. 


+0 “Cadrul legislativ şi instituţional pentru minoritățile naţionale din România”, editat în 1994 de Consiliul pentru 
Minoritățile Naţionale al Guvernului şi de Institutul Român pentru Drepturile Omului. 
41 In acest sens Katona Adam propunea interzicerea căsătoriilor mixte 

2. “Instituţiile secuieşti au fost de-a lungul istoriei net superioare celor româneşti din zonă“. Acest 
adevăr parțial neagă însă o realitate contemporană care a şters diferențele şi care, poate, a înclinat 
balanţa în favoarea românilor. 

3. “Românii sosiți în zonă sunt cei mai proşti dintre români, ultimii din promoţiile lor, cei care n- 
au mai găsit de lucru în locurile lor natale, cei excluşi din comunitățile lor (Secuimea era zona de 
pedeapsă a celor certati cu legea)”. Această idee e des invocată cu scopul de a ignora existența 
unor comunități româneşti vechi de 200-300 de ani. În plus, ea aruncă blamul asupra unei 
categorii de intelectuali care au sosit în regiune animați de ideea unui misionarism (preoți, 
profesori) şi al căror nivel de inteligenţă nu e deloc mai scăzut decât al celor băştinaşi maghiari. 

4. “Românii nu sunt defavorizați, ci privilegiați. Ei deţin posturi la care secuii nu au acces (poliție, 
SRI, jandarmerie, armată, bănci, etc.)”. Acest adevăr ignoră în schimb alte neadevăruri: că există 
copii români defavorizaţi, ce trebuie să meargă în alte sate la şcoală, că femeile românce găsesc cu 
greu de lucru, pe când cele unguroaice - mult mai uşor, că multe colectivități româneşti nu 
beneficiază de nici un favor din partea nimănui (a statului, a altor români), ba chiar întâmpină 
piedici, pe când cele secuieşti primesc dese ajutoare din partea ungurilor de peste hotare, etc. 


Alături de multe altele, asemenea zvonuri aduse permanent în opinia localnicilor, au rolul de 
a întreține o separație pe care mulți cetățeni se luptă să o respingă. Revigorarea lor sistematică 
întăreşte ideea că naționalismele din zonă sunt emanațţia serviciilor secrete, ce au avut succes pe un 
fond de sărăcie din ce în ce mai agravantă şi care au rolul tocmai de a prelungi această sărăcie la 
nesfârşit, de teama democratizării. 

Cine sunt însă naționaliștii? Într-un studiu din 199442, Andrei Marga făcea o clasificare a lor - 
referindu-se însă la situația din întreaga Românie - ce vine să confirme şi să nuanţeze afirmaţiile de 
mai sus: 

“În primul rând, este vorba de unii angajați în fosta Securitate, ignorați de partea cea mai calificată a 
acesteia, cea care a lucrat la răsturnarea din decembrie 1989. Într-un mod nu tocmai limpede, desființată formal, 
prin unele din structurile sale, Securitatea a continuat să fie activă ca o rețea aparent anonimă de lansat 
zvonuri şi denigrare violentă a persoanelor care au militat pentru schimbări radicale şi pentru desprinderea fără 
compromis din vechiul regim. În orice caz, o parte din foştii securişti, iremediabil compromişi în activitățile 
tipice vechiului regim, caută acum să se legitimeze prin idealuri aşa-zis “naționale”. 

În al doilea rând, naționaliști au devenit unii activişti ai fostului partid comunist, pe fondul degradării 
complete a ideii comunismului. Încetând de multă vreme să fie o viziune inspiratoare, comunismul a devenit o 
ideologie sumară a oportuniştilor. Nemaifiind “ productivă“ după 1989, oportuniştii au schimbat-o pe nesimţite 
cu tot atât de sumara ideologie a naționalismului. Fiind oportunişti, ei n-au mai trăit eventuala contradicție 
logică a celor două ideologii. În mintea lor, formată în cadrele materialismului răsăritean, relativismul de 
provincie, care exclude repere logice şi morale, era considerat o viziune de la sine înțeleasă. 

În rândurile naționaliștilor se regăsesc, în al treilea rând, o serie de ofițeri trecuți în rezervă, pe care 
vechiul regim i-a descalificat şi politizat şi care, într-o nouă situație geopolitică, concurați de o nouă generație 
de ofițeri, incomparabil mai bine instruiți, traversează o criză de identitate. Dat fiind bagajul lor cultural 
modest, ei nu o pot depăşi decât în direcția naționalismului. 

În sfârşit, rândurile naționaliștilor sunt suplimentate de intelectuali cu o calificare necompetitivă, lipsiți 
de competența comunicativă în limbi de circulație şi care se simt periclitați de evoluția în direcția economiei de 
piață şi a integrării europene. Mobilizarea națională pentru încetinirea ambelor procese este, în mod vizibil, 
preferată de ei.” 

Pe baza constatărilor făcute în Secuime, această clasificare trebuie completată cu acea categorie 
de oameni simpli aparținând populaţiei vârstnice care au trăit cu intensitate persecuțiile la care au 
fost supuşi de reprezentanţii celeilalte etnii (bătăi, arestări, expulzări, etc.) în diferite momente ale 
istoriei: pentru români - în anii 1940-1944, 1952-1956, 1990, iar pentru maghiari - în anii 1944-1947, 
1956-1959, 1980-1990. În acest sens, naționalismul reprezintă o valoare în special pentru cei trecuți de 
45 ani, tinerii fiind mult mai deschişi spre o abordare netradițională a problemei naționale. 

Naționalismul mai este amplificat de acea pătură de muncitori rămaşi şomeri în urma 
desființării locurilor lor de muncă şi care agită probleme xenofobe în plan politic în speranța 
reangajării şi reaşezării vieții lor în vechea matcă protectoare şi neconcurențială. Slab calificată, inertă 


42 Andrei Marga — “Disocieri privind naționalismul”, in revista “Polis” nr. 2/1994 

şi incapabilă să practice alte meserii, această pătură trăieşte cu nostalgia vremurilor lui Ceauşescu şi 
acuză elita celeilalte etnii (ungurii lui Tökés sau naționaliștii lui Iliescu) de distrugerea acelor timpuri 
idilice (Ceauşescu ne dădea locuință, mâncarea era ieftină, era linişte în ţară, era de lucru pentru toți 
oamenii, etc.). 


Locul experimentării unor naționalisme xenofobe, totalitare şi devastatoare, Secuimea nu pare 
încă pregătită să-şi schimbe înfăţişarea. De ambele părți se produc încă şicane şi hărțuieli, care sunt 
apoi “pârâte” în presa bucureşteană sau în forurile internaționale. 

De curând, primarul ungur din Vlăhița a interzis construirea unei biserici ortodoxe pentru cei 
câțiva zeci de români, spre satisfacția alegătorilor săi. Scandalul legat de clădirea Congregaţiei Inimi 
Neprihănite din Odorhei a alertat demult administrația dâmbovițeană şi pe cea din Occident. De 
acord inițial cu construirea unei clădiri pentru copiii handicapaţi (în valoare de 5 milioane $) de către 
o fundaţie elveţiană prin intermediul Bisericii Greco-Catolice Române, primarul Odorheiului vrea să 
o răscumpere acum - după ce e gata finisată în stilul unei universități, aşa cum a proiectat-o 
constructorul maghiar - lansând ideea că acolo s-ar fi spălat banii fostei securități. Construirea unui 
liceu românesc în apropierea acestei clădiri a dat naştere unui alt scandal, localnicii fiind speriați că s- 
ar putea ridica un cartier românesc în Odorhei - oraşul cel mai pur secuiesc (97,8%). Tot din aceleaşi 
considerente, primarul refuză alocarea unui spațiu unității de jandarmi, deşi spaţii libere se găsesc 
pentru alte instituții maghiare. Episcopia Ortodoxă din Miercurea Ciuc irită întreaga maghiarime din 
cele două judeţe, un val întreg de calomnii, acuze, zvonuri fiind lansate la adresa Episcopului loan 
Selejean - incontestabil cea mai mare personalitate română din cele două judeţe. Permanent porțile 
caselor românilor din Aita Seacă sunt scuipate şi murdărite (la îndemnul localnicilor) de vizitatorii 
din Ungaria ce trec pe la monumentele celor ucişi în toamna anului 1944. Comunitățile româneşti din 
Voineşti-Covasna, Breţcu, Zăbala, Zagon, Hăghig, Vâlcele, Livezi-Ciuc, Voşlobeni, Săcel, Sfântu- 
Gheorghe (unde ponderea lor este semnificativ mai mare decât în restul localităților) sunt permanent 
supuse unor presiuni din partea vecinilor, administraţiei, cu scopul asimilării sau expulzării lor. 
Şcolile lor au ba probleme cu apa, ba cu energia, ba cu plata unor reparaţii, etc. Valorile lor locale sunt 
fie ignorate, fie tratate cu dispreț, ironie şi dezgust. Preoții sunt nu de puţine ori ținta unor înjurături 
şi practici înjositoare (în Cristuru Secuiesc se urinează deseori pe zidurile şi poarta casei parohiale, în 
Baraolt biserica a fost transformată în WC public în martie 1990, românii asistând neputincioşi la 
profanarea ei, preotul din Zagon a fost ameninţat că îi vor devasta casa şi biserica, la fel şi cel din 
Zăbala - nevoit să se refugieze aici din Ig. Secuiesc după ce amenințările începuse să devină mai 
serioase). Parcă spre ciuda românilor, monografiile localităţilor sunt scrise fie în limba maghiară 
(Kovâszna), fie pe o hârtie cu însemnele tricolore ungare (Ig. Secuiesc), fie omit informații importante 
despre specificul românesc local. Din monografia scaunului Kézdi (Ig. Secuiesc) sunt omise 
monumentele istorice româneşti (biserica din Breţcu - intrată în patrimoniul arhitectural), statuile 
personalităților române, etc. Refuzul de a vorbi şi a scrie în limba română este un semn de mândrie la 
unii intelectuali, care nu se mai pot înjosi folosind-o. Cei mai răsăriți dintre ei refuză să mai 
colaboreze la reviste şi cercetări patronate de români, preferându-le pe cele din Ungaria. 

În acelaşi timp, partea română ripostează cu un naționalism la fel de vulgar - care este însă 
doar o palidă umbră a celui dinainte de 1989. Jandarmii mărturisesc că abia aşteaptă ordine să-i 
disperseze în forță pe demonstranți la 15 martie, având în ei educate o violenţă şi un xenofobism total 
antidemocratic. Intelectualii români editează o serie de cărți tendențioase, pe care le lansează cu mare 
fast în Secuime. Astfel, deputatul Petre Ţurlea se războieşte cu statuile personalităților maghiare 
locale (“monumente non-grata”%) într-un stil arogant, intolerant şi violent, negându-le acestor 
personalități orice calitate (“de o valoare îndoielnică sau chiar inexistentă“) şi anulând orice aport adus de 
aceştia la cultura română, maghiară sau europeană. Maria Cobianu-Băcanu - cercetătoare la Institutul 
de Sociologie al Academiei Române - propune+t într-un mod profund antiştiințific şi antidemocratic 
terorizarea până la dispariție a secuilor, deplângându-i pe bravii securişti care n-au fost lăsați să-şi 
facă treaba în linişte la revoluţie, elogiind Vatra Românească şi alte organizaţii ale fostelor miliții şi 
securități, cerând imperios colonizarea masivă a zonei cu români (în pofida reglementărilor europene 
care interzic acest lucru), urmărirea oricărui maghiar, interzicerea UDMR, românizarea în proporție 


483 Petre Turlea — “Falşi martiri maghiari pe pământ românesc”, Bucureşti 1996 
44 Maria Cobianu-Bacanu — “S.O.S. — românii din Covasna şi Harghita”, Tg. Mures 1998 

de 89% a străzilor, instituţiilor, şcolilor, cadrelor de conducere, falsificarea istoriei în favoarea 
românilor, etc. În acelaşi ton pseudo-ştiințific au fost scoase mai multe cărții, precum şi o serie de 
articole publicate în reviste de specialitate, cu scopul de a menţine o stare de tensiune între cele două 
etnii. Unele ziare şi televiziuni alimentează populaţia întregii țări cu informaţii negative la adresa 
maghiarilor, pe care le comentează într-un mod tendențios, omițând de multe ori alte informații 
pozitive despre această etnie. Partidele politice sunt deseori chemate în Secuime pentru a constata 
cum sunt românii “prigoniți în propria țară“, după care alcătuiesc rapoarte parlamentare în care cer 
“îmbunătăţirea configurației etnice în județele Covasna şi Harghita”. Celor mai mulți politicieni, 
cercetători, ziarişti li se insuflă ideea că ungurii trebuie supravegheați, că nu trebuie lăsaţi singuri să 
se organizeze, că ei reprezintă un pericol public. În acest spirit naţionalist obtuz, Poliţia, SRI, 
Jandarmeria, Armata trimit din ce în ce mai mulți militari pentru a “asigura ordinea şi liniştea publică“. 
Aplicațiile militare au în subsidiar ideea că “Ţara nu doarme” (după cum declara un subofițer 
participant la operațiunea “Floare de colț”), că deasupra ungurilor stă de veghe “brațul înarmat al 
legii”. Deşi se declară neîncetat neutri din punct de vedere politic, ofițerii şi subofițerii acestor 
instituții sunt ferm convinşi că ei sunt apărătorii interesului național, că partidele se ocupă numai cu 
politica şi de aceea doar ei apără țara de acțiunile de dezintegrare, de spionii unguri care incită la 
autonomie. Cu asemenea tipare mentale (cu nimic diferite de cele ale predecesorilor lor, slujitori ai lui 
Ceauşescu), nu este de mirare că incită - prin variate căi - la blocarea unor legi fireşti într-o 
democrație, cum e cea a descentralizării administrative, în urma căreia ei ar urma să intre în 
subordinea primăriilor, conduse acum de maghiari. De teamă că vor fi nevoiţi să plece atunci când 
vor intra în subordinea administrației publice locale (căci primăriile vor angaja poliţişti care să se 
pună în slujba localnicilor care-i plătesc, şi nu pe aceştia care au comportamentul unor trupe de 
ocupaţie, care nu vor sau nu ştiu să vorbească în limba băştinaşilor, deşi legea permite acest lucru, 
care spionează de iredentism orice organizație şi adunare a lor, care defilează ameninţător la 15 
martie pentru intimidarea demonstranţilor, etc.), poliţiştii s-au pus în fruntea celor care agită 
românizarea urgentă a zonei, pentru a-i pune pe maghiari în fața unui fapt împlinit. Prin moduri nu 
tocmai curate, soțiile unora dintre ei sunt numite în fruntea unor instituții economice de stat (deşi 
prin concurs n-ar fi putut ocupa acele posturi), introducând o nuanță naționalistă în politica de 
privatizare, de disponibilizare a excedentului de personal, etc. 

Într-un mod destul de bizar, preoții ortodocşi au ajuns să colaboreze cu reprezentanții acestor 
instituții de pe urma cărora Biserica lor a avut de suferit în regimul comunist. Conflictelor interetnice 
li se adaugă o dimensiune confesională, făcând ca aceste tensiuni să devină şi mai complexe. Instigați 
de enoriaşii cu epoleți, unii preoți refuză să participe la întâlnirile ecumenice, considerându-le un 
mod perfid de asimilare. Nu de puţine ori sunt atraşi de partidele “naționale” şi îndemnate să facă 
propagandă politică în biserică, aşa cum fac preoţii maghiari. (PDSR a încercat să-l convingă pe 
Episcopul loan să-i susțină cauza în alegerile din 1996). 


Obsesia contorizării etnice a cuprins deopotrivă ambele comunități. Stresul demografic e 
reclamat oricărui vizitator. De ambele părți se alcătuiesc statistici prin care se demonstrează abuzurile 
celeilalte naţii. Activităţile cultural-civice se desfăşoară în cadrul unor programe naționaliste. Viața 
comunitară este subjugată politicului şi nu pare a fi în stare să iasă din el. Pe pedala naționalismului şi 
separatismului se apasă la orice manifestaţie culturală. Diferenţa între “ei” şi “noi” este vizibilă şi 
accentuată din exterior, fiind sursă pentru capitalul politic atât la Bucureşti, cât şi la Budapesta. 
Deplângând soarta minoritarilor lor din Secuime, politicienii români şi maghiari induc localnicilor o 
stare de anxietate identitară. Nici maghiarul nu mai e maghiar adevărat, şi nici românul nu mai e 
român curat. Din exterior localnicii sunt văzuţi aşa cum sunt văzuți moldovenii din Basarabia de cei 
din România: mai puțin români, mai proşti, s-au făcut frate cu dracu, etc. Această teamă că şi-au 
alterat identitatea o resimt atât maghiarii, cât şi românii. La periferia răsăriteană a neamului lor, uitaţi 
în munti şi abandonaţi de elita de la Budapesta, secuii simt că limba lor nu mai e la fel de academică 


45 Ilie Sandru — “Sub cumpăna veacurilor”, Tg. Mures 1995, Z. Dragos — “Mărturii tragice”, Bucureşti 1995 

46 vezi astfel articolul lui Horia Stanca — “<Problema> secuilor”, în Sociologie românească, nr. 2/1992, precum şi o parte 
însemnată dintre articolele revistei “Angustia” 

+7 coord. Adrian Nastase — “Informare privind concluziile delegaţiei parlamentare care a vizitat judetele Covasna si 
Harghita”, 24-26 octombrie 1997 

şi elevată ca a fraților lor din Ungaria, că problemele lor nu mai sunt aceleaşi, că sărbătorile lor sunt 
mai diferite şi rudimentare, că accesul la cultura maghiară e greoi şi că, încetul cu încetul, devin alt 
neam. În acelaşi timp, românii văd cum problemele lor sunt diferite de cele ale rudelor din Bărăgan şi 
din Oltenia sau Moldova, cum educaţia lor se construieşte pe un naționalism rudimentar şi bolnav 
(preotul din Cristur mărturisea că e conştient că îşi educă fii ca extremişti, îndemnându-i de la 3 ani să 
cânte “Noi suntem români” şi “Treceţi batalioane române Carpaţii”, dar că nu poate să facă altfel într- 
un mediu ostil), cum complexul de minoritar le perverteşte atât de mult comportamentele, încât nu 
vor mai fi în stare să se poarte normal într-o societate normală (“eu nu plec de-aici - declara un 
jandarm român - pentru că voi fi privit ca un ciudat în alte locuri; noi trebuie să ne însănătoşim aici 
împreună“). 

Există indiscutabil o dramă a minorităților, pe care unii o alimentează cu voluptate şi pasiune. 
Pentru localnici, naționalismul totalitar este soluția cea mai la îndemână, pentru că e prima oferită, iar 
ea este impusă pentru a-i împiedica să vadă că mai există şi o altă cale. 


Cea mai importantă măsură pentru o normalizare a vieții cotidiene din Secuime o reprezintă 
deconspirarea Securității ca forță opresoare şi a celor care au colaborat cu ea în diferite grade: de la 
simplu informator, la colaborator, colaborator cu plată, ofițer neacoperit, acoperit sau deplin 
conspirat. “Am fi îngroziți să aflăm intensitatea fenomenului colaboraționist - declara un intelectual 
maghiar. Ne place să credem că numai românii au fost în slujba ei, dar ei nu puteau lucra fără o rețea, deci fără 
a coopta în sistem şi maghiari. Dacă s-ar da publicității lista colaboratorilor Securității şi SRI am vedea că 
aproape toată elita locală ungară şi română a avut de-a face cu aceste instituţii într-un mod ruşinos. S-ar crea 
un “vid de putere”, căci n-am avea pe cine să punem în loc. Singura soluție e să se întoarcă tinerii de la studii. 
Schimbarea generațiilor înseamnă schimbarea problemelor". 

Pentru a înlătura din calcul ideea accesului la dosarele Securităţii s-a lansat zvonul - cu o mai 
mare intensitate decât în alte regiuni - că acestea au fost arse şi distruse la revoluție, la 15 martie şi la 
13 iunie 1990, deşi informaţia este doar în mică măsură adevărată şi ascunde în acelaşi timp adevărata 
cale de rezolvare a problemei, căci dosarele există atât ca arhive fizice, cât şi ca microfilme şi baze de 
date stocate pe calculatoare şi diskete, depozitate în multe instituţii centrale şi locale ale fostului 
Departament al Securităţii Statului (DSS), care n-au fost atacate în 1989-1990. Întrucât decizia 
gestionării dosarelor de către organisme ale societății civile este încă blocată la vârful puterii politice 
de la Bucureşti, soluția de compromis o reprezintă angajarea cât mai multor reprezentanți ai noului 
val de intelectuali şcoliți după 1989, care n-au avut când să se pună în slujba Securităţii (deşi în cea a 
SRI au avut când, iar politica națională a acestui serviciu de informații nu diferă cu nimic din punct 
de vedere ideologic de cea a DSS). 

Oricum, fără o abordare temeinică a problemei colaboraționismului nu va putea fi linişte în 
Secuime. Trivializarea intenționată a ei, ca şi sabotarea sistematică a eforturilor de democratizare sunt 
produsul unor generații mai vârstnice, care nu-şi văd nici un viitor într-o societate pe care n-o pot 
controla. 

Cei mai şcoliți dintre tineri au adoptat însă alte valori, care au început să aibă din ce în ce mai 
multă aderență. Radio XXI este tot mai frecvent ascultat pentru că este un post bilingv şi într-un 
contact permanent cu cetățenii simpli. Televiziunile locale maghiare încep să ia în discuţie traducerea 
ştirilor şi a emisiunilor social-politice în limba română. Tinerii medici au renunțat la politica şovină de 
amânare intenționată a tratării bolnavilor de altă etnie decât ei. 

Acestea sunt numai câteva încercări de normalizare a relaţiilor interetnice. Problema trebuie 
însă abordată la nivel central, iar elitele politice - atât cele de la putere, cât mai ales cele din opoziţie - 
nu par dispuse să elimine din discursul lor electoral demagogia naționalistă. După ce au agitat 
suficient viața politică din ţară cu falsa problemă a istoriei şi geografiei învățate în limba oficială, au 
adus acum pe tapet universitatea multiculturală ca alternativă la cererea UDMR de a organiza şi 
conduce o universitate maghiară finanțată de la buget. 

Pe de altă parte, fără punerea în aplicare a unui plan de dezvoltare regională nu se va 
detensiona atmosfera din zonă. “Economia poate atenua asperitățile conviețuirii” - declara prefectul 
Covasnei, dl. Gheorghe Tatu. Cum am arătat mai sus, perioada de bunăstare a anilor 1965-1975 i-a 
apropiat pe secui de români. Investitorii însă nu se avântă într-o țară în criză şi mai ales într-o zonă cu 
grad de risc ridicat (din considerente etnice). Informaţia pe care am lansat-o, că Societatea Naţională a 

Petrolului ar fi dispusă să investească în deschiderea unor puncte de lucru în Secuime, i-a bucurat pe 
unii factori locali de decizie, dar ideea că acest lucru presupune aducerea unei forțe de muncă 
specializate din sudul țării i-a panicat până într-atât încât s-au plâns pe posturile locale de televiziune 
şi la reprezentantul guvernului care a sprijinit cercetarea. “Aceasta este o diversiune PDSR-istă; o altă 
formă de românizare a regiunii” - declara un înalt reprezentant al judeţului Harghita. În acest mod 
alarmant şi dubios sunt privite toate tentativele de investiții ale românilor, după cum investițiile din 
Ungaria sunt o sursă de îngrijorare pentru militarii, cercetătorii şi politicienii români. “Să se aibă în 
vedere că multe ligi, fundații, asociații maghiare sunt agenturi ale străinătății şi centre de spionaj străine pe 
teritoriul nostru. În ele se pompează bani mulți şi tehnică modernă, dar nu servesc interesele țării” — scria 
Maria Cobianu-Băcanuss. 

Secuimea dispune de un imens potenţial turistic, ce este infim exploatat. Stațiuni altădată 
renumite sunt acum închise, degradate şi doar rareori vizitate de câțiva cetățeni unguri. Pe porțiuni 
de zeci de km de şosea (de la Durău la Topliţa) se văd de-o parte şi de alta a versanților munților zeci 
de mii de copaci căzuți în urma unei furtuni, iar oamenii nu sunt stimulați să-i ridice şi sunt nevoiţi să 
taie alte păduri, în timp ce acei copaci rămân să putrezează, alungându-i şi pe puținii turişti din 
preajmă datorită pericolului prăbuşirii şi imaginii neatractive. 

Această politică de embargo impusă Secuimii de administrația de la Bucureşti (în mod 
conştient sau preluată inerţial de la vechea putere) este dureros simțită atât de maghiari, cât şi de 
români. Ea este confirmată cu cinism de o înaltă personalitate locală: “Aceasta este o Elveţie Răsăriteană. 
Ea trebuie să fie românească; nu trebuie s-o lăsăm să fie a lor” - ignorând faptul că Elveţia nu este 
dominată de o singură nație, că acolo reuşesc să conviețuiască mai multe etnii fără a se şicana, fără a 
se umili reciproc. 

Cu dragoste sau silă, de voie sau de nevoie, România va intra mai devreme sau mai târziu 
într-un sistem economic european, în care interacțiunile comerciale, culturale şi umane se vor înmulți, 
vor căpăta amploare şi se vor generaliza. lar efectele benefice ale acestei integrări vor fi văzute şi de 
cetățenii simpli în aşa măsură încât vor conştientiza că au fost victimele unei ideologii falimentare. 
Politica naționalistă va pierde teren în fața intereselor comunitare şi a reglementărilor juridice 
internaționale. Etnicitatea se va retrage din sfera publică în cea privată, devenind ceva personal, ca şi 
viața sexuală. Pentru a pune însă orgoliul național între paranteze trebuie ca fiecare să acorde celui 
diferit de el mult credit, respect şi consideraţie. Acum însă nimeni nu pare dispus să facă primul pas, 
fie şi numai pentru că ura a întărit celuilalt bănuiala că urmăreşte ceva ascuns prin astfel de gesturi 
fățarnice. 


48 Maria Cobianu-Bacanu — “S.O.S. — românii din Covasna şi Harghita”, Tg. Mures 1998 şi “Factori de conservare a 
identităţii etnice româneşti în judeţele Covasna şi Harghita” în revista “Angustia” 1(1996), pag. 341 

